Der Amerikanische Freund - Hiriei begiradak - Nafarroako Filmoteka\nUrriaren 19a, ostirala, 20:00etan.\nPertsonaia polifazetikoa da ikus-entzunezko munduaren barruan, aktore, gidoilari, produktore eta film laburren, dokumentalen eta baita ere telebistako programen zuzendari gisa lan egin baitzuen. 1977. urtean filmatutako El amigo americano film luzearekin, Alemaniako Win Wenders zuzendaria nazioartean ezagun bihurtu zen, baina, beranduago, Paris, Texas edo Cielo sobre Berlín pelikulekin (1984. urtean eta 1987. urtean filmatutakoak, hurrenez hurren) eskuratu zuen kritikaren onarpena.\nFilm luzea Estatu Batuetako Patricia Highsmith idazle polemikoaren El juego de Ripley nobelan oinarritzen da. Filmaren zatirik handiena Alemaniako Hanburgo hirian filmatu zen; eszenografia ezin hobea da thriller beltz hau hedatzeko.\nHistorian Tom Ripley agertuko zaigu, Dennis Hopperrek antzeztuta, tentazioaren pertsonifikazioa bezala. Arte-merkatari amerikarrak tratu ilun bat eskainiko dio Jonatham Zimmermann markoen fabrikatzaile xumeari; alegia, dirutza irabaztea gangster batentzat lan egitearen truke soldatapeko hiltzaile moduan. Jonathamek baliabide ekonomikorik ez duenez, gaixotasun sendaezina eta familia mantendu behar duenez, eskaintza oso serio baloratuko du.\nZuzendaritza: Wim Wenders\nGidoi: Wim Wenders, basado en la novela de Patrica Highsmith.\nEkoizpena: Coproducción Alemania-Francia, Road Movies Dritte Produktionen, Les Films du Losange, Westdeutschen Rundfunk.\nEkoizle: Wim Wenders\nArgazki zuzendaritza: Robby Müller (C)\nMusika: Jürgen Knieper\nMuntaketa: Peter Przygodda\nAntzezleak: Dennis Hopper, Bruno Ganz, Lisa Kreuzer, Gérard Blain, Andreas Dedecke, David Blue, Stefan Lennert, Rudolf Schündler, Heinz Joachim Klein, Rosemarie Heinikel, Nicholas Ray, Samuel Fuller, Lou Castel, Daniel Schimd, Sandy Whitelaw, Jean Eustache.\nHizkuntza: J.B. alemanaz, ingelesez eta frantsesez, gaztelerazko azpitituluekin.\nIrailaren 4a, asteartea, 19:00etan.\nKonferentzia Manuel Hidalgo esku: Begirada Europako hiri-zinemari\nIrailaren 4a, asteartea, 20:15etan.\nIrailaren 14a, ostirala, 20:00etan.\nIrailaren 21a, ostirala, 20:00etan.\nIrailaren 28a, ostirala, 20:00etan.\nUrriaren 5a, ostirala, 20:00etan.\nUrriaren 26a, ostirala, 20:00etan.\nAzaroaren 9a, ostirala, 20:00etan.\nAzaroaren 16a, ostirala, 20:00etan.


Marian Lazkano da EAJren alkategaia Zizurkilen - Zizurkil - Tolosaldeko ataria\nMarian Lazkano da EAJren alkategaia Zizurkilen\nTolosaldeko Ataria 2014-10-09 15:52\nZizurkilgo EAJk aho batez aukeratu du Marian Lazkano datorren urteko hauteskundeetan alkategai izateko. Oraindik hauteskundeetako zerrenda osatzeko lanetan daude alderdian eta Zizurkil Prest ekimenaren bitartez gizarte eragileen eta sektoreen ekarpenak jasotzen ari dira.\nZizurkilgo alkate izana da Lazkano eta gaur egun EAJren bozeramailea da udalean. Olatz Peon, EAJko bailarako burukideak aurkeztu du Marian Lazkano gaurko agerraldian eta erronka honen aurrean erakutsi duen prestutasuna eta jarrera ona azpimarratu nahi izan ditu Peonek. Une honetan ezker abertzalearen esku dagoen gobernuaren benetako alternatiba izan nahi du Lazkano buru izango duen taldeak.\n2015eko hauteskundeetako alkategaiak, bere aldetik, Zizurkilgo EAJko taldeak eman dion babesa eta konfiantza eskertu ditu. "Pertsonak, hauen duintasuna eta ongizatea" markatu ditu alkate ohiak Zizurkilgo proiektuaren ardatz nagusitzat. Zizurkilek aldaketa bat behar duela dio Lazkanok, zizurkildarren benetako arazoei erantzuna emateko, "ez berriak sortu, hemen atez atekoarekin gertatu den bezala". Zizurkilek dituen behar eta erronkak aztertzeko, herriko eragile eta sektoreekin biltzen ari dira dagoeneko EAJkoak beraien ekarpenak jasotzeko.


Elgorria - Gaixotasunak, txertoak eta zaintza epidemiologikoa - Osasun Saila - Eusko Jaurlaritza - Euskadi.eus\nBirus batek kausatzen duen arnas gaixotasuna da. Birusaren esposizioan egon ondoren 10-12 egunetara agertzen dira sintomak: sukarra, eztula, sudur kongestioa eta konjuntibitisa. Larruazaleko orbanak esposizioren ondorengo 14. egunean edo agertzen dira eta 5-6 egun irauten dute; aurpegian hasi eta gorputz guztira hedatuz joaten dira.\nKonplikazioak (beherakoa, belarriko infekzioak, pneumonia, entzefalitisa, dardarak) ohikoagoak dira 5 urtetik beherakoengan eta 20 urtetik gorakoengan, batez ere beste osasun arazoren batzuk badituzte. Emakume haurdun batek gaixotasun hau harrapatzen badu, gerta daiteke haurra galtzea, erditze goiztiarra edo pisu txikiegiko haurra jaiotzea.\nGaixotasuna oso kutsakorra da eta igor daiteke larruazaleko erupzioak hasi baino 4 egun lehenagotik 4 egun geroagora arte. Birusa pertsona infektatuaren sudurrean eta eztarrian egoten da eta airera bidaltzen da eztul edo usin egitean edota hitz egitean. Birusa sudurretik edo ahotik sartzen da arnasa hartzean edo, azalera kutsatu bat ukitu ondoren, eskua ahora eramatean, izan ere birusak bi ordubete iraun dezake bizirik kanpoan.\nTxerto hirukoitz birikoak elgorritik, errubeolatik eta parotiditisetik babesten du, gaixotasun hauek eragiten dituzten birusak baitauzka, baina ahuldurik. Pertsona bat txertatzean, hau ez da gaixotzen baizik eta erantzun inmunologiko bat garatzen du, gero birus horietatik babestuko duena. Gaur egungo txerto egutegiaren arabera, txertoaren lehenbiziko dosia 12 hilabete egitean ematen zaio haurrari eta bigarren dosia 4 urte betetzen dituenean.\nOsasunaren Mundu Erakundeko (OME) Hiru Lurraldek elgorria erauzteko erabakia hartu dute. Europarako Lurralde Bulegoak 1998an plan estrategiko bat onartu zuen, helburu orokor hauek dituena:\nLurraldean elgorriagatiko erikor-hilkortasuna murriztea.\nLurraldeko elgorri autoktonoa erauztea 2007 urterako.\nHelburu horiek lortzeko, EAEan txerto egutegia aldatu zen, txerto hirukoitz birikoaren bigarren dosia 4 urteko adinera aurreratuz; ezohiko txertaketa kanpaina bat gauzatu zen 2000 urtean eta zainketa epidemiologiko zehatz bat egiten dihardugu orain, elgorriaren erauzketarako jarduera protokoloari jarraiki.\nAzken aldaketako data:&nbsp2017/04/26


SUTIKAZ AMAITXU ZAN JAIDXÉ / URREAREN SUKARRA - Bulegoa z/b\nSUTIKAZ AMAITXU ZAN JAIDXÉ / URREAREN SUKARRA\n05/12/2020 by Silvia\nLuis Paret y Alcázar: Vista de Bermeo (1783). Olioa kobrean. 61.5 x 83.2 cm. Bilboko Arte Ederren Museoaren adeitasunez.\nSutikaz amaitxu zan jaidxé / Urrearen sukarra Bertatik Bertara/Tan Cerca 2020 programaren barruan Bilbon eta Santanderren Bulegoa z/b eta fluent lankidetzan egiten ari diren Nabigatzeko moduak: Kabotajea, programaren parte da.\nMIREN JAIO: SUTIKAZ AMAITXU ZAN JAIDXÉ / URREAREN SUKARRA\nVista de Bermeo (Bermeoko ikuspegia, 1783) Luis Paret Alcázar-ek margotutako euskal portuetako koadroen serie bateko lehena da. Koadro horiek Printzearen etxetxoa apaintzeko balio izan zuten, Karlos IV.a izango zenaren Escorialeko jolas-pabiloia. Handik gutxira, Real Laboratorio de Piedras Duras del Buen Retirok pinturaren kopia bat egin zuen harri erdibitxiekin, beharbada mahai-taula gisa erabili zena. 1989an, pintore madrildarraren kobrearen gaineko olio-pintura Londresko National Gallery-ko Painting in Spain during the Later Eighteenth Century erakusketan aurkeztu zen, eta, 2017az geroztik, Bilboko Arte Ederren Museoaren bilduman dago. Rococo estiloko irudiak dituen paisaia honek interes berezia pizten du alde pintoreskoagatik eta tipo eta ohituren erretratuagatik, zeina XIX. mendean garatuko baitzen gehienbat. Koadroan, deskribapen topografikoaren fideltasuna erabateko kontrastean dago landa-eremuko proletarioen bizitza erretratatzeko erabiltzen den modu atsegin eta idealizatuarekin. Beste kontraste bat azaleratzen da markoa handitu, eta koadroa jatorriz zein testuingurutarako egin zen ikusten dugunean. Bigarren kontraste edo desoreka hori sortzen da herri xeheak eratzen zuen klaseak egiten zuen lanaren eszena irudikatzean, pribilegiatu gutxi batzuen aisiaren atzealdeko apaingarri gisa.\nPedrueca 1. Atikoa\nSaioan parte hartzeko, idatzi helbide honetara: bulegoa@bulegoa.org\nMiren Jaio (Bermeo, 1968) Bulegoa z/b eta Euskal Herriko Unibertsitateko (UPV/EHU) Artearen eta Musikaren Historia Saileko kide da. Hainbat hedabidetan eta artisten argitalpenetan idatzi du. Komisario-proiektuetan parte hartu du. Itzuli eta editatu du. Artearen Historiako eskolak eman ditu. Tailerretan eta mintegietan parte hartu du. Hitzaldiak irakurri ditu.\nMIA 2: CARMEN ROMERO BACHILLER + PABLO SANTORO DOMINGO


Lau urterako lankidetza hitzarmena sinatu dute Udalak, UEU-k eta Jakin-ek - Usurbil - Noaua.eus\nUEU-ren udako 48. ikastaroen baitako Jakin Jardunaldiak\nNoaua Aldizkaria 2020-06-17 14:03\nLau urterako lankidetza hitzarmena berritu dute gaur Udako Euskal Unibertsitateak (UEU), Usurbilgo Udalak eta Jakin Fundazioak. Hiru urteko elkarlaneko bidea jorratu dute hirurek, Udalak "zinez balorazio bikaina egiten du orain arteko bideaz. Erosoa, erraza eta gustagarria izan da zuekin aritzea eta gainera zinez aberatsa ere", Usurbilgo alkate Agurtzane Solaberrietak, UEU-ko zuzendari Kepa Sarasolarekin eta Jakin aldizkariko zuzendari Lorea Agirrerekin batera gaur Potxoenean egindako agerraldian.\nHitzarmena sinatu eta hiru eragileok uztailaren 16-17rako Usurbilen antolaturiko UEU-ren 48. udako ikastaroen baitako Jakin Jardunaldiak aurkeztu dituzte. Jardunaldiok ospatzen segitzea ahalbidetuko du hain zuzen, aipatu lankidetza hitzarmenak.\nUsurbilgo Udalak gune bat eskaintzen segiko die jardunaldi hauei, ez ordea "areto edo ikasgela soil bat", hausnarketari eta ezagutzari eskainitako gunea, "birpentsatzeko eta birformulatzeko", alkatearen esanetan. Garai zail hauetan "asko dugu birpentsatzeko, eta zer esanik ez aldatzeko".\nBizi dugun krisialdiak "sistema hau biluzik utzi du", Solaberrietaren esanetan. Eta agerian geratu dira, "gizarte honen kontraesan sakonak, gabeziak, ezaugarriak....". Baita lehentasunezkoa eta ezinbestekoa zerk izan behar duen. "Bat-batean konturatu gara zer den garrantzitsua; bizitza, bai gurea eta bai hurkoarena".\n"Etorkizuna irudikatzea dagokigu"\nBizitakotik herri eta gizarte bezala zer ikasia badugula adierazi du alkateak, bereziki "ez dadila dena lehenera bueltatu". Zalantzaz betetako etorkizun ziurgabe baten aurrean aurkitzen garela. Testuinguru honetan ospatuko dira Usurbilen, distopia mintzagai nagusi izango duten aurtengo Jakin Jardunaldiak, duela bi urte utopiez aritu ostean. "Badirudi bat-batean distopian sartuta gaudela, noraezean apur bat. Baina ziur naiz distopioa honek etorkizun hobe baten utopia berria ekarriko duela". Beste eredu eta mundu bat posible dela azpimarratuta, orain "etorkizuna irudikatzea dagokigu".\nEta horretarako ezinbestekotzat jo ditu uztailean Usurbilen batuko diren pentsalariak. "Horra hortaz gure gonbita. Gusto baduzue, Usurbilen ikusiko dugu elkar uztailean. Zuen zain gaituzue", luzatu du gonbita Solaberrietak.\nUEU: "Ilusioz begiratzen diogu urte hauei"\nUsurbilgo Udalarekin eta Jakin Fundazioarekin sinatzera zihoan lankidetza hitzarmenarekiko poza agertu du aipatu erakundeko zuzendari Kepa Sarasolak. "Ilusioz begiratzen diogu hurrengo urte hauei". Sinergiak bilatzea ezinbestekoa deritzo eta alde horretatik emankortzat jo du hiru eragileon artean sortu den elkarlana, sinergiak bilatzea.\nDatorren hilabetean ere, azken urteotan bezala, "Usurbilen antolaturiko jardunaldi hauetan lortutako arrakasta eta erreferentzialtasuna ekartzera gatoz". UEU-k jardunaldiotan egiten duen ekarpena gogorarazi du; adituen lanak ekoitzi eta gizartearen esku jartzea izanik, eztabaida, hausnarketa topaguneok sortzea, "hausnarketarako erakusleiho bat eskaintzea" euskara ardatz hartuta. Oraingoan Usurbila dakarte topagune hau. "Udarregi, Zumeta, Joxan Artze, Ez Dok Amairu, Pello Zubiria, Jakoba Errekondo, Idoia Torregarai... denak usurbildarrak. Usurbil kultur paradisu txiki bat da eta hona ekarten dugu guk eztabaida hau", nabarmendu duenez "elkarrekin lelopean".\nJakin: "Ikasi dezagun guztiok, guztion artean eta guztion partetik"\nLankidetza hitzarmena eredugarritzat jo du Jakin-en zuzendari Lorea Agirrek. "Hartueman bat berdinetik berdinera, guztiok norabide berean eta ekarpenak alde guztietatik eginez".\nEzinbestekoa deritzo bidelagunekin duten hartuemana. "Usurbilgo udaletxeak eskaintzen dizkigun baldintzak, ez dira oso ohikoak izaten, erakunde publikoekin lan egiten dugunean. UEU-rekin lan egitea oso erraza da, oso ondo konpontzen gara, efikazia erabatekoa dute". Jakinetik "edukiekin asmatzen saiatzen gara, gutxienez jendeari interesa sortuko dion zerbait ekartzen urtero mahai gainera".\nLankidetza hitzarmenak Jakin-i espazio eta denbora bat ahalbidetzen dio Agirreren esanetan, "jendea pentsatzen jartzeko eta pentsamendu eta eztabaida hori zabaltzeko", eta gainera, "aurrez aurreko ekimen batean".\nEgun eta erdiz geratu, eta "planteatu ditzagun gure artean dabiltzan gai txiki eta handiak, eztabaidatu eta hitz egin ditzagun, entzun ditzagun gauz desberdinak, ikasi dezagun guztiok, guztion artean eta guztion partetik".


Auzitegi Gorenak aho batez Bateragune auziko (2012) epaiketak errepikatzea erabaki du. Epai horiengatik, Arnaldo Otegik eta Ezker Abertzaleko lau kidek osorik bete zituzten sei urte eta sei urte eta erdi arteko kartzela zigorrak, eta beste hainbeste urteko inhabilitazio politikoa ezarri zitzaien. Astakeria honek gordin gordinik biluzten du...\nEskuinaren ofentsibaren aurrean politika kapitalistekin hautsiko duten benetako ezkerreko politikak eta aurrekontuak behar ditugu\nAurrekontu orokorren inguruan PSOE-UP gobernuaren eta EH Bilduren arteko negoziaketek erreakzioaren amorrua askatu dute lau haizetara. “Terroristekin itunak egiten dituen...\nElkarrizketa hau Beasainen egin genion urriaren 21ean Oscar Rodriguezi, TRENASA lantegiko LABeko atal sindikaleko kidea. Castejongo enpresa...\nMundu mailan pandemiak 50 milioi kutsatu eta 1,2 milioi hildako utzi dituenean, Estatu espainiarra da heriotza tasa handiena duena “garatutzat” hartzen diren herrialdeetan: milioi bat kutsatu, 60 mila hildakotik...\nAski da! Muntaia eta jazarpen sindikalik ez!\nIMA Ibérica- Prestimako sindikalista eta langileak inongo justifikaziorik gabeko eraso gogorrak jasaten ari dira enpresa zuzendaritzaren aldetik. Azken hiru hilabeteetan Enpresa Batzordeko lehendakaria zen Jamal Kessou eta USO sekzio sindikaleko idazkari...\nBai, badago irtenbiderik\nBorrokak bateratu eta lanpostuak defendatu!\nDuela hilabete batzuk arte, aeronautika sektoreak pisu ekonomiko handia zuen Estatuan. 2019an, 100.000 langile baino gehiago...\nInor ez dadila nahastu. Oraindik norbait ez bada konturatu ere, jakin dezala Estatu espainiarrean etxebizitzaren arazo nagusia “okupa” alfer eta indarkeria zaleak direla. Hau izan da udara osoan zehar irrati eta telebista bidez bonbardatu diguten leloa, bide batez segurtasun enpresa garrantzitsuak iragarriz eta bestetik, etxe kaleratze...


Herritarrek aurkeztutako sei alegazio txertatu dituzte, Terrazen Ordenantzan - Astigarraga - Kronika.eus\nHerritarrek aurkeztutako sei alegazio txertatu dituzte, Terrazen Ordenantzan\nBehin betiko onartuta geratu zen urtarrilaren 30ean, Astigarragako Udalaren Plenoan, Terrazen Ordenantza. Baina onartu aurretik, herritar talde batek aurkeztutako hamar alegazioetatik, sei onartu eta txertatu zituzten osorik, eta beste bat partzialki.\nHori horrela, zenbait aldaketa izan ditu Ordenantzak. Hasteko, bizilagunen eskubideak babestuko direla jaso dute Ordenantzan. Bestetik, sonbrillak, kupelak eta haizetik babesteko elementuak, terrazako altzarien barruan sartu dira, Ordenantzaren bosgarren artikuluan. Eta zortzigarrenean zehaztu dute, establezimenduaren jabea izango dela erantzule zibil subsidiarioa.\nGainera, debekatu dute aulkiak eta mahaiak jartzea portxeen barruan, baina posible izango da mahai altuak edota tonelak jartzea, betiere bi metroko tartea uzten bada, pasa ahal izateko. Bi metroko tartea utzi beharko dute elkarren artean, baita ere, ondoz ondo dauden establezimenduek.\nTerrazak kentzeko ordua, aurreratuta\nPartzialki onartu den alegazioa, terrazak jartzeko ordutegiari dagokiona da. Murriztu egin dute, eta aurrerantzean, lehenago kendu beharko dituzte terrazak. Neguan, urritik apirilera, ordubete lehenago kendu beharko dituzte igandetik ostegunera, 23:00etan; eta ordu erdi lehenago ostiral, larunbat eta jaiegunen bezperatan, 01:00etan.\nUdaran, maiatzetik irailera, txikiagoa da murrizketa: ordu erdi lehenago kenduko dituzte igandetik ostegunera bitartean, 01:00etan; eta mantendu egingo dute gainerako egunetan eta jaiegunen bezperatan, 02:30etan kenduta.\nOnartu ez diren alegazioen artean, dago ostalaritza lizentzia daukan pertsonaren erantzukizun eta isunei buruzkoa, «dagoeneko erregulatuta dagoelako», azaldu du Udalak. Eta ez da onartu, ezta ere, terrazetan metatuta uzten den materiala, lokal barrura sartzeko eskaera ere, «batzuek toki nahikorik ez dutelako».\nBigarren epean, alegazioak\nUdal Gobernu Taldeak nabarmendu du, «urte erdi baino gehiago» daramakiela Terrazen Ordenantzarekin lanean, eta helburua izan dela «herriko bizilagunen eta ostalaritzaren arteko elkarbizitza hobetzea». Ordenantza osatuta, uztailetik irailera bitartean egon zen jendaurrean ikusgai, urrian behin betiko onartzeko asmoz. «Baina gaiaren garrantzia ikusita, beste epe bat ireki genuen, abendura arte, bereziki bizilagunek alegazioak aurkezteko», azaldu dute.\nEpe horretan aurkeztu zituen astigartar talde batek, hamar alegazioak. Abenduaren 5ean entregatu zituzten Udal Erregistroan, eskaera babesten zuen sinadura bilketa batekin. Alegazioak aztertu ondoren, azkeneko Hirigintza Batzordera eraman zuten Terrazen Ordenantza berriro, eta bertan aurkeztu zuen Gobernu Taldeak, alegazioei erantzuna. Hori horrela, urtarrileko Plenoan onartu zuten, EAJren eta PSE-EEren aldeko botoekin, eta EH Bilduren abstentzioarekin.


Euskal Herriko mintzalagunen jaiak eta Blagan egunak bat egingo dute | El Diario Vasco\nHondarribiaEuskal Herriko mintzalagunen jaiak eta Blagan egunak bat egingo dute\nEuskal Herriko mintzalagunen jaiak eta Blagan egunak bat egingo dute\nArantxa Berrotaran, Estitxu Arretxe eta Maite Agirre, San Pedro kalean jaialdiko zapiarekin. / F. DE LA HERA\nHamahirugarren edizioaren leloa 'Itxeki euskarari!' izango da | Ekainaren 2an ospatuko den festan, dantzaldia, bazkaria, kalejira eta kontzertuak egongo dira\nEDU PRIETO HONDARRIBIA. Jueves, 17 mayo 2018, 00:12\nEuskal Herriko mintzalagunen festak eta Blagan egunak bat egingo dute ekainaren 2an Hondarribian euskararen erabilera aldarrikatzeko. Duela hogeitabost urte Donostiako Bagera Euskaltzaleen Elkarteak mintzalagun taldeak martxan jarri zituen eta gaur egun 6.000 lagun inguruk parte hartzen dute 120 herritan. Hondarribian egitasmoa 2013an abiatu zen eta gaur egun 75 kide ari dira 14 taldetan banatuta.\nGoizeko 11:00etatik aurrera ospatuko da 'Itxeki Euskarari' leloarekin festa. Ibilbide gidatuak, bazkaria, dantzaldia Errebal taldearekin eta Gorpuzkingz eta Elekropatxarangaren kontzertuak egitarauaren barne. Ekiltaldiaren aurkezpena asteartean gauzatu zen San Pedro Kalean hiru antolatzaileen ordezkariekin. Min-tzapraktika Batzordearen kordina-tzaileak, Maite Agirrek, «mintzalaguna ikasturte amaieran Euskal Herri osoko mintzalagunak elkartzeko jai eguna dela», azaldu zuen. «Sor-tzeko arrazoietako bat herri ezberdinetako mintzalagunak ezagutu eta beraien arteko sare bat osatzea da».\nMintzalagun egitasmoaren parte hartzaileak bost kideko taldetan biltzen dira. Astean behin gutxienez ordubetez euskaraz praktika-tzeko konpromisoa hartzen dute. Bi profil aurkitu daitezke topaketa hauetan. Alde batetik, euskararen normalizazioan parte aktiboa izan nahi dutenak, bidelagunak, eta bestetik, bidelariak, bere euskara maila hobetu nahi izaten dutenak. Agirreren esanetan, «eragin zuzena dauka euskararen mailan eta erabileran herrietan euskaraz aritzeko guneak sortzen direlako. Parte har-tzaileek, taldetik kanpo euskaraz aritzeko zailtasunak dituztela aitor-tzen dute, lanean, etxean, eta hori izaten da bigarren jauzia. Horretan ere laguntzen saiatzen gara, herrian antolatzen diren beste ekintzetan parte hartzera bideratzen ditugu».\nUdalaren izenean, Arantxa Berrotaran, Euskara zinegotziak, proposamena «izugarrizko erronka dela» aitortu zuen. «Proiektu oso polita da. Blaganetik bigarren egun bat egiteko eskaera jaso genuen eta denboran kointziditzen zutenez, euskararen inguruan festa haundi bat egitea erabaki genuen. Ea denok buruan ditugun helburuak lortzen ditugun. Udaletik ekintza ezberdinekin saiatzen ari gara, Euskara Aholku Batzordea eta plana martxan jarri dugu eta poliki-poliki eragile gehiago hurbiltzea espero dugu».\nEuskararen aldeko lana\nBlagan Hondarribiko euskara elkartea da. Ehun bazkide boluntariok osatzen dute. 2015ean jaio zen bi helbururekin, Hondarribiko euskalzaleak biltzea eta euskara bizi berritzeko aldeko lana egitea. Horretarako, zenbait atal sortu zituen elkarteak: komunikazioa, teknologia berriak, mendi irteerak, kultur jarduerak, Hondarribiko euskara taldea eta Blagan eguna antolatzen duen sentsibilizazio taldea.\nEstitxu Arretxe, Blagan Euskara Elkartetik, «pozik» agertu zen bigarren Blagan eta mintzalaguna egunak elkarrekin ospatuko direlako. «Iaz lehenengoa antolatu genuen hondarribitarrek gure lana ezagutu zezaten eta sentsibilizazioa pizteko. Eguraldi txarrari aurre egin behar izan genion baina polita izan zen belaunaldi guztietako jendea elkartu zelako». Parte hartu nahi dutenek, Blagan kafetegira edota www.mintzalaguna.eus web orrira jo dezakete txartelak erosteko.\nIon Areitio recibirá la Insignia de oro de la ciudad el 7 de septiembre\nCuando tu marido es el lehendakari\nQuedan en libertad los dos últimos detenidos por abusos en San Sebastián\nZea Mays en Sagüés\nEl accidente del festival de "O Marisquiño" deja ya más de 300 heridos\nPintxo-pote solidario a favor de Algaraklown en el puerto deportivo Abotsaniz manifiesta su procupación por la política sobre residuos urbanos sólidos


Ekainak 24, kutsadura elektromagnetikoaren aurkako eguna: Shock digitalaren aurka borrokatzea: 5Garen luzamenduaren alde - Ekologistak Martxan - Euskal Herria\nLagundu eta parte hartu egunotan estatuko zenbait tokitan egingo diren jardueretan. Gogoan izan komunitate zientifikoak ohartarazpen batzuk egin dituela ja, eskatuz zuhurtasun-printzipioa aplikatzeko eta 5G teknologiaren zabalkundea gelditzeko.\nSalatu dute teknologia hori trantsizio ekologikoaren panazea gisa aurkezten ari direla, baina, berez, bizi dugun krisi ekosoziala esponentzialki areagotuko duen digitalizazio-prozesua ekarriko duela. Eta Europako Kontseiluak berriki plazaratutako ondorioez ohartzen du —«fake news» direlakoak aitzakiatuta, 5Gren aurkako ekintzaileak zentsuratzeko jardunbideak gogortu nahi dituzte—.\nEskatzen dugu berehala gelditzeko 5G sareen zabalkundea, jaramon egiteko nazioarteko eta herriaren defendatzailearen errekerimenduei, eta lege maila emateko Europako Kontseiluaren 1815 Ebazpenaren gomendioei, non «eremu elektromagnetikoen eta horiek ingurumenean duten eraginaren balizko arriskuari» buruz ohartarazi, eta «eremu elektromagnetikoen eragina gutxitzeko arrazoizko neurri guztiak hartzeko» eskatzen duten (horri esker, gainera, Telekomunikazioen Lege Orokorrak bahitutako autonomia berreskuratzeko urrats bat egingo lukete udalek eta autonomia-erkidegoek).\nErantsitako prentsa oharra.\n← Zaldibarko zabortegiko luizia eta larrialdi klimatikoa mugarriak izan dira eta, horregatik, hondakinen kudeaketan bide berri baten beharra adierazten dute Ehizaren kudeaketa Gipuzkoan →


Mutrikun hiru sorgin – ipuina.eus\nMutrikun hiru sorgin\nAmandriaren altzoan, 1961\nAntzinako denboretan Mutrikun bazan arrantzale bat Nartxixo Ardantza izena zuana, oso gizon ona, eleizkoia, langilea eta zuzena. Ezkondua zan, baina ez zuan umerik eta bere maitetasun guztiak, emazteran hurrengo, bere batela eta itsastresnak zituan. Mutrikun ez zan Nartxixoren batela bezela zaindutako batelik. Udaberri guztietan pintatzen zuan barru eta kanpo, eta itsasotik lehorreratzen zanean, etxera baino lehen batela ondo garbitu, lanbasarekin lehortu, arraunak euren lekuan eta abar… Haugaitik, ezin zuan igerri, egun batzuetan, goizean itsasorakoan batela dana ibilia, arraunak trabes, panelak euren lekutik kanpora eta abar bilatzen zituanean.\n“Baina nor arraio ibiltzen dala esango zenduke gabero nere batelean?”\nEta nola aspertuta zegoan gertaera bakan harekin, gau batean, apaldu ondorean, bere batelera joan, eta olona zati batekin estali, eta tostapean etzan zan. Begiak estali gabe zituan nor etorriko ete zan ikusteko.\nGaueko bederatziak inguruan hiru katu haundi agertu ziran, hiru lekutatik moila gainera, eta hirurak tapa-tapa eskailerak jatsi eta salto egin eta sartu ziran batelean.\n— Sekula honelakorik! —zion bere barrurako Nartxixo Ardantzak—. Zer ikusi behar ete degu gaur hemen !\nHiru katuak era batera esan zuten\nBagera ez bagera\ngu sorginak gera.\nguri begira dagoanak\nez dezala ezer ikusi\nHau esanaz batera hiru katuak hiru emakume bihurtu ziran, eta Nartxixok ezagutu ere bai: Bata zan Botikarioaren emaztea, bestea Sekretarioarena, eta hirugarrena Txirixo kaleko Prudentzi neskazaharra. Eta Nartxixok ez zuan gehiago ezer ikusi.\nSekretarioaren emazteak esan zuan:\n— Gaur Montebideora, uren gainetik nahi azpitik; arraunkada bakoitzean hamar mila legoa.\n— Aufa! —esan zuten hirurek, eta batela hasi zan tximista baino arinago Amerikarako bidean.\nNartxixo gizajoa mareatu beharrean zihoan, zer zan ibilketa hura! Halako estropadarik!\nBederatzi eta erdietarako heldu ziran Montebideora eta hiru emakumeak katu bihurtu ziran berriro, eta arin bateletik ertenda hirurak leku banatatik joan ziran.\nNartxixok hau ere ikusi zuan.\nOrdu erdi baino lehenago jo zuten hiru katuek batelera, eta hirurak esan zuten:\nHiru katuak emakume bihurtu ziran eta sekretarioaren emazteak esan zuan:\n— Orain Mutrikura, itsasoen gainetik nahi azpitik: arraunkada bakoitzean hamar mila legoa. Aufa !!\nEta ekin zion batelak lehen bezin arin Mutrikuruntz, eta hamaika eta erdietarako heldu ere bai.\nHirurak katu bihurtu ziran eta batek esan zuan:\n— Gure etxean atea itxita badago tximiniatik sartuko naiz.\n— Baita ni ere.\n— Nik katuzuloa zabalik laga det.\n— Gabiltzan arin hamabiak jo baino lehen!\nEta hiru katuek bakoitza bere aldetik ariniketan ihes egin zuten.\nNartxixok etxeratu zanean eta emazteari esan Hego Amerikatik joan eta etorri eginda zetorrela, eta nola eta norekin joan zan, emazteak esan zion:\n— Edozelan ere, erretore jaunari ezingo diozu ezer esan, lehengo igandeko sermoian esan zuan pekatu zala sorginkerietan sinistutzea eta.\n— Guk egingo degun gauzarik onena ixil-ixilk egotea izango da —erantzun zuan Nartxixok.\nHandik berrogei egunera jakin zan Mutrikun, Montebideon mutrikoar gizon bat hil zala, derrepente edo bat-batean, noski. Pelotaria zan, eta Montebideon diru asko irabazten ari zan. Prudentxi neskazaharra, gaztea zanean pelotariarekin ezkontzeko ahaleginak egin zituan, baina pelotariak ez zuen nahi izan; sorginen itxura hartzen ziola esan ohi zuan.\nPelotarien heriotzaren zerzeladak Mutrikura heldu ziranean, jakin zan zein egunetan hil zan. Nartxixoren batelean hiru sorginak joan ziran gaua bera izan zan.\n← Aurrekoa Egun on!\nHurrengoa → Jainkoa jaio da Otxarkoagan (Gizonaren bihotzeko bide bihurriak nolakoak diren aditzera ematen duen ipui itsusia)


Juana Balmaseda, abokatua: “kontrol neurri handienak erasotzailearen gainean jartzea litzateke egokiena eta logikoena” | Klitto!\nJuana Balmaseda, abokatua: “kontrol neurri handienak erasotzailearen gainean jartzea litzateke egokiena eta logikoena”\nklitto! 2015/11/24 Iruzkinik ez\nArratsaldeko 13:00ean geratu ginen Bilboko hotel batean elkarrizketa egiteko. Berandu eta presaka baina iritsi ginen hitzordura. Lasai zegoen Juana Balmaseda, eguneroko ogia du genero indarkeria, abokatu gisa aditua baita halako kasuetan; sofan eseri, ebakia eskuetan hartu eta lasai bota zigun: “galdetu nahi duzuen guztia, lagunduko dizuet mundu hau argitzen”. Ez zuen lan erreza izan, komunikabideetako kanpaina etengabeek ez baitigute inoiz ezer argitu; ez salaketa baten nondik norakoak, ez eta prozesuarenak ere. Ea ba, arnasa hartu eta hor hasi ginen berriketan. Guri argigarri gertatu zitzaigun, ea zuei balio dizuen.\n*Honen inguruko testigantza ere ekarri dugu: Eneritz, indarkeria matxista salatu duen emakume bat\nNondik hasiko gara? salaketatik?\nBeno, hasiera lehenago dago. Salatu aurretik gauza asko izan behar dira kontuan. Esaterako, ezinbestekoa da emakumea emango duen pausuaz kontziente izatea eta horretarako prest egotea. Prozesu judizial luze bat pairatu beharko du eta, maiz, azken emaitza ez da bere sufrimendua konpentsatzeko adinakoa izango. Gainera, prozesu guztian babestua eta informatua egon behar du; ondorioak ezagutu behar ditu eta psikologikoki ere laguntza beharko du. Emakume batzuk urte luzez jasan dituzte tratu txarrak eta salaketa prozesuaren barruan, bat batean, konturatzen dira orain arte bizi izan duten errealitateaz; oso gogorra da horri aurre egitea. Errealitatearen kontzientzia hartze horrek denbora eta profesionalen laguntza exijitzen ditu. Gainera, egoera horretan dauden emakumeek lotsa eta kulpabilitate sentsazioa izaten dute. Uste dut salatu egin behar dela, baina salaketa beti, beti, beti emakumearen babesarekin batera joan behar da, bestela arazoak sor daitezke eta arriskutsua izan daiteke.\nSalatzeko orduan zein ezberdintasun daude eraso fisiko eta psikologikoen artean?\nSalatzerako orduan, ez da berdin erasoa fisikoa edo psikologikoa izan. Tratu txar psikologikoen kasua askoz konplexuagoa da, noski, frogatzea zailagoa delako. Gertaera batzuk oso bistakoak dira, mundu guztiak ikusten ditu eta horiek frogatzeko eta salatzeko errazagoak dira. Gauzak azaldu behar zaizkio, esaterako, teknologia bidezko mehatxuen kasuan, kontatu behar zaio galdera askori erantzun beharko diola eta esandako guztiak, guzti-guztiak, frogatu egin beharko dituela. Dispositiboa [mugikorra, ordenagailua…] poliziaren eskuetan utzi beharko du, eta hor ez dago intimitaterik, dena ikusi dezakete. Horretarako prestatzen lagundu egin behar zaio, eta kontuan izan behar da emakumeek prozesuan aurrera joan ahala ez dutela beti jarrera homogeneo bat izango. Batzuetan, nahiz eta babes neurriak ipini [erasotzailea ezin da emakumearengana gerturatu], harremana izaten dute, eta horrelakoak aintzat hartzea ezinbestekoa da, eta beharrezkoa den babes psikologikoa eta soziala ere eskaini behar zaie babes legalaz gain.\nMedikuaren ziurtagiriak bidea errazten du, beraz.\nMedikuaren ziurtagiria froga irmoa da, eta zalantza gutxi uzten ditu. Kontrara, eraso psikologikoak eta horrek eragindako minak eta kalteak frogatzea ez da hain erraza. Argi eta garbi, etengabeko mehatxuak jasateak ikaragarrizko kaltea dakar, baina legea ez dago horri aurre egiteko prest. Orain gutxi arte ez zen zigorrik jazotzen, orain bai, baina oraindik oso konplexua da. Esaterako, imajinatu emakume bati xantaia egiten diola bere bikotekide ohiak bere bideo bat publikatzearekin, hori orain gutxi arte ez zuen legeak kontuan hartzen.\nBermatzen al da guztientzako babes hori?\nGenero indarkeria jasaten duten emakume guztiek dute asistentzia legalerako eskubidea guardiako ofizioko abokatuaren eskutik, hau oinarrizkoa eta ezinbestekoa da. Oso garrantzitsua da salaketa jarri aurretik abokatu batekin hitz egitea; eta hori jakinaraztea poliziaren esku dago. Abokatuak aholkatu egin behar ditu, eta ez aholkatu bakarrik, abokatuak defendatu ere egin behar ditu.\nPolizia aipatu duzu. Emakume horiei galdetegi bat egiten zaie komisaldegian.\nBai, eta oso gogorra izaten da. Galdetegirako prestatu egin behar dira psikologikoki eta azaldu egin behar zaie zein egoera biziko duten. Baina galdeketa beti da oso desatsegina.\nBatzuetan geratzen da: erasoa salatu eta erasotzailearen etxera bueltatu behar.\nHori arazo handienetako bat da. Salaketa jarri eta epaileak babes neurririk ipintzen ez badio, posible da emakume hori bere erasotzailearengana bueltatu behar izatea; eta erasotzailea jakinaren gainean egongo da. Hori oso gogorra da. Epaileak babes neurriak ipintzen badizkio ez du gehiago ikusi beharrik izango, teorian. Baina bestela bai, edo berak asmatu beharko du zerbait: familiako edo lagunen baten etxera joan, herriz aldatu… bere esku geratuko da babes neurriak jartzea.\nGainera maiz, babes neurriak, kontrol neurri bilakatzen dira. Emakumearen kontrol neurri, argiago esanda.\nKontrol neurriak maiz emakumeari jartzen zaizkio eta horiek kaltegarriak zian daitezke berarentzat. Esaterako “Bortxa” mugikorra; pitatu egingo dio erasotzailea bere leku beretik pasa bada, edo patruilak ibiliko dira bere inguruan. Noski, horrek bizitza mozten dizu eta oso deserosoa da. Egokiena eta logikoena kontrol neurri handienak erasotzailearen gainean jartzea litzateke.\nZer gertatzen da salatzen duen emakumea atzerritarra denean?\nArgi eta garbi atzerritarren egoera okerragoa da, arazo guztiak oraindik modu bortitzagoan jasaten dituzte. Ez dute hizkuntza menperatzen, ez dituzte bitartekoak kontrolatzen… Sarri kasu hauetan familiatik bereiztea ekartzen du salaketak eta etxe espezializatuetara joan behar izaten dira. Emakume batzuentzat familia da nukleo sozial bakarra eta ez da erreza horrekin haustea. Atzerritarren kasuan egoera okerragoa da, beti. Eta seme-alabekin ere ez gara ahaztu behar.\nZein da umeen egoera?\nUmeek ondo ezagutzen dute egoera eta erasoak zuzenean jazotzen dituzte. Askotan amentzat garrantzi handia dute eta eurak babeste aldera ez dute salatzen, edo kontrara, horregatik salatzen dute. Baina ezinbestekoa da umeen faktorea aintzat hartzea eta egoerari aurre egiteko baliabide guztiak eskaintzea.\nabokatua azaroak 25 babesa Erasoa Genero indarkeria Indarkeria indarkeria matxista kontrola legea salaketa\nAurrekoa “Emakumeen amaitu gabeko bizitzen kontakizun eza da feminizidioa”\nHurrengoa Biktima terminoaren estigmez eta konnotazioez


Jeff, ez itzuli • ZUZEU\nJeff ez itzuli –\nJeff Bezos multimilionarioa espaziora iritsi da. New Shepard suziriaren kapsula 106 kilometrotara heldu da eta gutxi gora behera, 10 bat minutu iraun du hegaldiak.\nMunduko hiru ultra aberatsen (Musk, Branson eta Bezos) kapritxo berria omen espazioa. Ah bueno, eta ingurumena. Ingurumena haien lehentasuna dela baieztatzen dute: kotxe elektrikoen mugida hori guztia. Baina hain gaizki eramandako helduaroko krisi honek dituen ingurumen kostuak oso altuak dira. Karrera espaziala bereziki kutsakorra da, behar den erregai kantitate eta emititzen diren karbono dioxido altuengatik. Ez da kontu berria.\nKontua da, hau bai kontu berria, sindikatuak baimentzen ez dituen eta pandemiatik aberatsago atera den enpresa irribarretsu honen jabe esplotatzaile zenak hamar minutu (bakarrik) eman dituela espazioan. Hamar minutuz, hamar minutuz bakarrik, mundua hari begira jarri du. Eta horrekin gutxi balitz, goizegi itzuli da. Eta horregatik, 180.900 pertsonak “Do not allow Jeff Bezos to return to Earth” (lurrera itzul ez zedin) Change.org plataforman sinatu dute.\nBa hori, Jeff, Musk eta Branson, joan espaziora eta egin nahi duzuena. Baina, arren, utzi gu, zuen langileak eta ingurumena bakean, eta ez itzuli.\nBEZOS: “Eskerrik asko AMAZONeko langile eta bezeroei, zuek ordaindu duzue hau guztia”\nJeff ez itzuli\nAmazon, amazon esplotatzailea, Jeff Bezos ez itzuli\n15 pentsamendu “Jeff, ez itzuli”-ri buruz\nGaragarra 2021-07-24 09:30\nNire galdera zuretzat, Amaia: zenbat aldiz erosi duzu Amazonen? Erantzun zintzoa espero dut.\nGaria 2021-07-24 16:02\nErantzun zintzoak galdera zintzoa ere behar luke… ezta? 2021eko ekainean 200.000 MILIOI DOLARreko jabetza garbiarekin munduko pertsonarik aberatsena dela zertifikatu zuen Forbesek… Neuri gizakiarekiko lotsa ere sentiarazten dit.\nGaragarra 2021-07-24 18:43\nEz dakit non dagoen galdera zintzoa. Kopuru horren berri bagenekien. Balio hori akzioetan du. Betidanik entzun dut gazteak amazonen akzioetan inbertitzen erretiroa hartzen dutenerako bizia konponduta izateko. Nork igo du akzio horren balioa? Denak ni bezalakoak balira Amazonek aspaldi egina zuen porrot. Gazte guztiak daude miresmenez beteta garajean hasitako startup horietako bat nahi dutela Bezosen parean egoteko. Ez didazu oraindik esan Amazonen zenbat bider erosi duzun.\nGaria 2021-07-24 20:02\nzenbat aldiz erosi duzu Amazonen? galdera ez dela zintzoa esan nahi nuen, besterik gabe, kontraesanen mundua oso zabala dela… Gizarte-Mundu global bat non tipo batek 200 MILA MILIOI dolar dituen eta MILA MILIOI pertsonak ezer ez … Ni Amazon Prime naiz, eta adobe, google, spotify, netflix, euskaltel, bbva, etab. ordaintzen ditut urtero… fuck me….\nGaragarra 2021-07-24 22:07\nBerriro diozut, 200 mila milioi ez duela dirutan, akziotan baizik. Enpresa bat sortu, burtsara atera eta akzioen balioa igo eta igo besterik egiten ez badu, besteren artean jendeak akzio horiek erosten dituelako espekulatzeko, zeri bota behar diozu errua? Inbidia duzula esan nahi al duzu? Orain espaziora bidaiatzeko enpresa bat sortu du. Denak nik bezalakoak balira enpresa hori itxi egingo litzateke baina ziurasko etorkizun oparoa izango du. Agian hasieran jende arruntak ezingo ditu txartelak erosi baina txartelen prezioa jaisteko modua egingo dute eta zure ingurukoek ere erosiko dituzte txartelak. Gero zuregana etorriko dira eta udan espaziora bidaiatu zutela esango dizute eta zu beti bezala herrian gelditu zinen. Bidai horien kutsadurari buruzko aipamena egingo diezu baina beraiek diskurtsoa egoera berrira egokitua izango dute eta tortilari buelta nola ematen dioten ikusiko duzu harrituta. Eta zure harridurarako, txartela erosi duen zure lagunetako bat beganoa da, GKE batean errefuxiatuen harreran lan egin izan du eta antimilitarista eta antinuklearra da. Baina Bezos, Musk eta Gates kritikatzen ditu sekulako dirutza dutelako. Baina bera ere sakonean gauza bera da.\n1349 2021-07-24 23:27\nNik ere ez dut ulertzen zergatik ez den zintzoa Garagarrak Amaiari egindako galdera. Amazonen erosketak egin gabe inolako arazorik gabe bizi gaitezke, eta horrelako artikulu bat idazten duenari zer gutxiago eska dakioke Bezos-i diruruk ez ematea baino?\nBa ote! 2021-07-26 10:25\nGaragarra, zuk ere, internet erabili duzun bakoitzean, aberastu duzu Bezos. Gau egun ia ezinezkoa da Amazonen hodei zerbitzurik erabili gabe internet erabiltzea. Ez da soilik posta zerbitzua, Amazonen monopolioa interneten dago.\nBere garaian Rockefeller-en negozioak (Standard Oil) banatuarazi zituen Estatu Batuetako gobernuak, handiegia baitzen, eta arrisku bat demokraziarentzat. Gaur egun, monopolioa normalizatua dago. Eta harrigarriena dena, liberalak eta merkatu librearen fededunak, monopolioen defentsan.\nInbidia eta gainerako kontuekin, familia aberatseko kumea aberastea ez da oso arraroa. Bezosek 300.000,00 dolarreko interes gabeko mailegua jaso zuen bere gurasoengandik Amazon montatzeko. Bill Gatesen ama IBMko buruetako bat zen, eta presio egin zuen enpresak bere semearen Microsoft sortu berria kontrata zezan. Zuckerber-ek tutore pribatutzat izan zuen David Newman, sarearen mundu aditu handienetakoa, gurasoek pagatuta. Musken gurasoak Hegoafrikako lurjabe zuri aberatsak dira. Esfortzua eta inteligentzia badute noski zerrenda horretako guztiek, talentua ere bai. Baina Bronxen jaio izan balira, ez lirateke gaur dauden tokian egongo. Denok ezin gara aberastu, eta kontakizun hori ipuin hutsa da, pobreek esperantza izan dezaten. Esperantza baita hemen gakoa. Elizak ere ondo zekien.\nHemen Warren Buffet-ek (aita politikaria eta lobbylaria zuena, bidenabar, hau ere familia oneko semea) esandakoa gogoraraztea ongi dago: “Noski klase borroka badagoela, eta gu (aberatsak) irabazten ari gara”.\nAberatsak espazio lasterketan dabiltzan bitartean, gazteek kontratu finko bat zer den ez jakitea, nire ustez, aberatsei nahikoa zerga ezartzen ez zaizkienaren adibide garbienetakoa da. Feudalismo berri baterantz goaz, aberastasuna familia handi batzuen eskuetan, eta gainontzeko guztiak, zerbitzari.\nSegi dezagun ergelki monopolioak defendatzen, hiri pribatuak, desregulazioa, laissez faire-a… eta gure iloben ilobek sistema feudal berria besterik ez dute ezagutuko 100 urtean. Demokrazia eta liberalismoaren izenean, hori bai.\nBa ote! 2021-07-26 10:46\nAhaztu zait, ergelkeriaren summum-a: oinordetza zerga eta ondare zerga kentzearen alde dauden langileak.\nMilioi bat eurotik gorako aberastasunak zergapetzearen aurka, zein eta urtean 40.000 irabazten ez dituen jendea. Erdi aroko nekazari pobrea erdi aroko nobleziaren eskubideak babesten ikustea bezain absurdua. Noblezia berria ezartzearen aldeko borrokan, zein eta bere burua “liberaltzat” eta “merkatu librearen aldekotzat” duen jendea.\nBarre egiten digute, eta badituzte motiboak. Pailazo aldra gara, ez besterik.\nGaragarra 2021-07-29 13:20\nGarrantzitsuena 200.000 milioi dolar dituela da, ez Amazonen erosten dugun ala ez. Ikusi egin behar da nola egokitzen den diskurtsoa, morala eta guztia. Aspalditik ikusi dut bai, oraingo ezker progre diskurtsoak gauza asko demonizatzen dituela baina gai batekin ez dira sartzen: Internet bidezko erosketa. Ez dago hori bezain aktibitate kutsakorrik. Eta kutsadurarena ikuspegi bat besterik ez da. Baina horren aurka txintik ere ez. Susmoa: ezker-progre diskurtsoa Amazon bezalako konpainia handiek finantzatutakoa dela, hau da, ideologia globalista.\nBa ote! 2021-07-29 14:10\nBerriro diot, Bezosen monopolioa ez da internet bidezko erosketa, interneteko hodei zerbitzariena baizik. Garagarra, zuk zeuk, ZuZeun sartzeko eta iruzkinak idazteko, ia ia ziur Bezosi dirua eman diozu, jakitun izan gabe ere, bere zerbitzarietan baitaude datu gehienak. Horrek ez du zerikusirik Amazonen internet bidezko erosketarekin.\nKezkagarria ez da ezker progreak zer demonizatzen duen (badakigu antikristoa direna, ezta?) baizik eta betiko liberal txintxoek zeinen erraz egin duzuen monopolioen defentsa zuen diskurtsoaren eje, laissez fairearen eta demokraziaren izenean. Kezkagarria da betiko liberal txintxoak noblezia berria sortzearen alde ikustea. Kezkagarria da zergarik batere pagatzen ez duten aberaskume monopolistikoak (ez lanean aberastuak, aberatsen kumeak baizik, hori argi izan dezagun. Bilintxek esana zuen, “kontuz ibili arren eta juiziyoan/inor aberasten ez da ofizioan”. San Anselmo Milangoak ere esana utzi zuen: “Aberatsa, edo lapurra da, edo lapurren seme-alaba”) espazio laisterketan ibiltzea, eta betiko liberal txintxoek monopolio horien aurka hitz erdirik ere ez esatea, merkatu askatasunaren izenean. Non geratu da Adam Smith? Betiko liberal txintxoek hil duzue.\nGarrantzitsuena da galdetzea nola bildu daitezken 200.000 milioi dolar pertsona bakarrean, eta zergarik batere ez pagatzea. Nobleziak lurrak akaparatzea gaizki dago betiko liberal txintxoentzat, baina orain, betiko liberal txintxo horientzat, aberastasuna monopolizatzea desiragarria da nonbait. Gora feudalismo berria!\nGaragarra 2021-07-30 19:12\nBezos, Gates eta guzti hauei buruz pentsatzen dudana hemen idatziko banu bihar Ertzaintza etxean izango nuke atxiloketa aginduarekin, beraz hobe gai hori bakean uztea. Baina garbi dago “Ba ote!”, irakurritakoak irakurrita, Amazonen barra-barra ari zarete erosten… eta gero noski, ezin kritikatu Internet bidezko erosketak. Nola aldatzen den mundua! Nork esan behar gure ezker iraultzaileak Amazonen sartuta amaitu behar zutenik! Ene, ene! Hamaika ikusteko jaioak! Baina Amazonen erostea ez da delitua, Amazoneko buruak dirua izatea da jasangaitza. Ez dakit zer egin, barre edo barre algaraka. Baina ezker progreak finkatu duenez, zuzena da. Jaun andreok! Amazonen eros daiteke, politikoki zuzena da, ezker progreak esan du. Interneteko zerbitzariei buruz diozuna, ados nago, nola ez bada! Horrexegatik “Internet Deszentralizatua” garatu nahi duen proiektu batean diru kopuru polit bat inbertituta daukat. Software Librea besterik ez dut erabiltzen eta software horietako batzuren euskarazko itzulpenak egin ditut eta itzultzen nabil.\nBa ote! 2021-07-31 12:00\nNik ez dut amazonen erosten, izan ezazu argi, eta linux mint erabiltzen dut etxean. Mugikorra txinatarra dut, eta kotxea alemaniarra, txatarreroari erosia.\nEta tematua zaude amazonen erostearekin aitzakiarekin, arazoa monopolioa denean. Ezin dut ulertu nola 200.000.000.000 dolarreko aberastasuna duen pertsonak ez duen zergarik pagatzen, eta liberalentzat arazoa jendeak monopolioa baliatzen dutenengan nola botatzen duten. Bi plano ezberdin dira, bata kontsumitzaileen jarrera amazonekiko, eta bestea amazoneko buruak, eta beste abertsa guztiek, zergarik batere ez pagatzea.\nZuk arreta indibiduoan kokatu nahi duzu, zergapetzearen eztabaida albo batera uzteko.\nBa berriro esamgo dizut, aberatsak eta enpresak askoz gehiago zergapetu behar dira, espazio lasterketan ibiltzeko adina diru ez duten arte.\nZurea bezalako jarrerekin, erantzukizun osoa indibiduala dela diotenekin, aberastasunaren akaparazioa sustatzen, eta feudalismo berriaren oinarriak ezartzen ari gara, eta zer, eta askarasunaren izenean.\nAmazon erabiltzeak ez du zer ikusirik amazonen nagusiak zergak ez pagatzearekin, edo amazoneko nagusiak langileak esplotatzearekin.\nGaragarra 2021-07-31 13:04\nZu baino haratago noa: Amazon debekatuta egon beharko litzateke beste komertzioekiko konpetentzia ez leialagatik. Debekatuta, Europa osoan. Guztiz ados Amazonek zergak ez dituela ordaintzen esaten duzunean. Eta Europa osoan fiskalitate adostea beharrezkoa da eta txiringitoekin amaitu. “Ba Ote!”, ikusten al duzu ia bat gatozela? Baina zu baino haratago noa: esan dudan guztia egin ostean, norbanakoari ere atentzioa deitu nahi diot, nola liteke galtzerdiak Amazonen erosi eta gero 200.000 milioitaz kexatzea? Edo kutsaduraz eta ez dakit beste zenbat gauza gehiagotaz kexatzea?\n1349 2021-07-31 18:03\nNi ere guztiz ados nago fiskalitatearen gaian diozuenarekin, baina Garagarrak dion bezala, horrek ez dio norbanakoari bere ardura kentzen. Eredu baten kontra zaudela badiozu, zure esku dagoen neurrian eredu horri dirurik ez ematen saiatu beharko duzu, ezta?\nBa ote! 2021-08-01 17:55\nBai, noski. Kontsumoa hautu politikoa da, erabat. Eta hargatik, populazioaren gehiengoak ez du baliatzen. Boto ematean bezala, gehiengoak errazenera, ohikoenera jotzen du.\nAgian oker nabil, baina pentsatzen dut artikulu honen idazleak ez duela amazonen erosten. Apolitikoek, zentrokoek, “denak igualak dira” dioetenek, horiek bai. Eta erosten segituko dute. Eta ezkerreko batzuk ere bai, noski. Gizaki perfekturik ez da munduan, eta nik dakidala, bigarren mesiasaren zai gaude oraindik.\nAmazon ez da soilik denda erraldoi bat. Internet erabiltzen dugun bakoitzean amazon erabiltzen dugu, duen monopolioagatik, nahi gabe ere, ia ezinezkoa baita amazon erabili gabe sarean ibiltzea. Zer esanik ez google edo facebooken zerbitzuak ere sartzen baditugu ekuazioan. Amazonen irabazi garbien laurden bat, 11.000 milioi dolar, amazonen hodei zerbitzuetatik etorri zen. Izan dezagun hori argi besteei kontuak eskatzean, gu ere ari gara Jeff Bezos aberasten.\nEta elkarri kontu eskean ibili gabe, bakoitza besteren etxea garbitzen, eska diezazkiogun kontuak dagokionari. Estatuek egin bezate beren lana, eta horretarako, gure artean mokoka ibili beharrean, has gaitezen behingoz erakundeak egurtzen. .\nBidenabar, afera hontatik gehien izorratu nauena Bezosek “you guys paid for all this” (zuek pagatu duzue hau dena) esatea izan da. Nik ere lagundu diot horri. Garagarra, zure kontura ere aberastu da Bezos, eta ez zaitez harrotu amazonen sekula ez duzulako erosi. Beste bide batetik eman diozu dirua.\nHau mundua! Bezos kritikatzen duen artikulu batean zer, eta idazlearen ustezko bekatuekin sartu. Deabruaren abokatua zer den.


Firefox 37k zifratze oportunista dakar « Librezale.eus\nFirefox 37k zifratze oportunista dakar\n2015-07-02 / firefox, mozilla\nWebgune baten helbidearen hasieran http:// ordez https:// ikusten baduzu, zure ordenagailuaren eta zerbitzariaren arteko komunikazioa zifratu egingo dela esan nahi du eta komunikazio hori entzun dezakeen inork zail xamar izango du edukia ezagutzea. Baina horretarako zerbitzaria behar bezala konfiguratu beharra dago domeinura lotuta doan ziurtagiri batekin, eta ez da beti erabiltzen.\nMozillako lagunek pentsatu dute erabiltzaileen pribatutasuna babestu behar dutela, bai eta zerbitzariak http protokolo soila erabiltzen duenean ere eta horretarako zifratze oportunista deritzon eginbide bat ezarri dute Firefox 37n.\nZertan datza? Zerbitzariak 443. atakan HTTP/2 protokoloa erabil dezakeela egiaztatzen badu Firefoxek, komunikazioa bide horretatik egingo du, zifratuta, 80. atakara testu soila bidali ordez. 443. atakak erabilgarri egoteari uzten badio Firefoxek automatikoki 80. atakatik jarraituko du testu soila bidaliz.\nHau ez da TLS protokoloaren ordezko bat, ez baitu autentifikaziorik, eta zure bankuak https erabiltzen jarraitu behar du, baina zerbitzarian aukera hau ezartzea askoz errazagoa da eta Mozillakoek espero dute TLS erabiltzeko gaitasun osoa ez duten erakunde mordo batek honekin sarearen pribatutasuna hobetzen lagunduko dutela hamaika hondar ale pilatuz.\n« Inkscape berria (0.91 bertsioa) prest dago, azkenik\nCyanogenMod Android Euskaraz »


Mariinsky taldeak bi ballet nagusi ekarriko ditu Bilbora abenduan — dantzan.eus\nHemen zaude: Hasiera › Hemeroteka › Mariinsky taldeak bi ballet nagusi ekarriko ditu Bilbora abenduan\nMariinsky taldeak bi ballet nagusi ekarriko ditu Bilbora abenduan\nMariinsky konpainiak datorren urtean “Igor Printzea” eta “Pique-Dame” operak egiteko hitza eman duela ere iragarri zuen atzo Ana Madariagak\nDeia, Europa Press, Bilbo\nErrusiar konpainiak ia 200 kide ditu, eta joan den urtean publiko eta kritikaren arrakasta izugarria lortu zuen, Bizkaiko Foru Aldundiaren eskutik “On Kixote” eta “Kortsarioa” interpretatu zituenean.\n“Romeo eta Julieta” ikuskizunari dagokionez, lehen aldiz ikusi ahal izango da obra honen bertsio osoa Estatuan. “Zisneen Lakua”, aldiz, 1993an antzeztu zen azken aldiz euskal agertokietan.\nMariinsky-ren dantzari eta musikarien kalitate ezagunaz gain, beraien koreografia propioak eta dekoratuak nabarmendu daitezke. Izan ere, «dekoratu batzuk duela ehun urte baino gehiago estreinatu zirenetik darraite», Ana Madariaga Kultura saileko diputatuak adierazi zuenez. Aldi berean, Madariagak musika zuzenean izateak balio erantsia gehitzen diola balletari agertu zuen.\nSan Petersburgoko taldeak 250 urte ditu, eta erreferentzia dira dantza klasikoaren eremuan. Gaur egun, Valery Gergiev da Mariinsky Antzerki Taldearen zuzendaria, eta balletarena, aldiz, Makhar Vaziez da. Guztira 193 pertsona helduko dira San Petersburgotik Bilbora datorren abenduan, hala nola, dantzariak (92), musikariak (70), teknikariak (15), dantza irakasleak (7), piano joleak (4), zuzendariza taldea (3), itzultzailea (1) eta osagilea (1).\nBizkaiko Foru Aldundiak 8.000 sarrera jarriko ditu salgai, 2.000 saio bakoitzeko, eta prezioak ondokoak izango dira: 1.500 pezeta merkeena, eta ondoren 3.000, 3.500, 4.500, 6.000 eta garestiena izango den 7.000 pezetakora arte.\nKontuan hartu behar da ikuskizun mota hauek ikusteko sarreren ohiko salneurria 20.000 eta 30.000 pezeta artekoa izaten dela. Hala ere, foru erakundearen helburua bizkaitarrei kultur-emanaldi garrantzitsuak arrazoizko prezioetan hurbiltzea da. Sarrerak datorren asteartean, 20an, jarriko dira salgai, BBK-ren Teleka zerbitzuaren bidez edota 94 431 03 10 telefono zenbakira deituz.


Gure fabrika - Suzhou Fine Era Co., Ltd\nHasiera > Guri buruz>Gure Fabrika\nSuzhou-n, Jiangsu-n, Txinan dagoen gure fabrika, gure produktu sorta komuneko eserlekua estaltzen du (Duroplast, MDF, Molde egurra, banbua, egur trinkoa, PP komuneko eserlekua barne). Gure komuneko eserlekuen fabrika 2013an eraiki zen, hasieran, MDF eta moldeko egurrezko komuneko eserlekuak ekoitzi genituen, 2016tik hasita, durplast eta PP elkarrekin ekoitzi genituen, MDF-ren ekoizpen-ahalmena hilean 50.000 pcs da, durplast komuneko eserlekuetarako, da. Hilean 40.000 eta 60.000 pieza da, komuneko eserleku motaren araberakoa da, 40 konpresio makina ditugu, profesionalak gara inprimatzeko duroplast komuneko eserlekuaren teknologian Txinan, fabrika-eremua 10.000 m2. 120langile, 2020an fakturazioa 6.000.000 USD da. ¼Œ % 80 Europara saltzen da, % 20 beste eremu batzuetara, Hegoafrika, Hego eta Ipar Amerikan barne. Gure produktu gehienek DIN19516 gainditu dezakete, proba kimikoak ez da arazorik, BSCI ziurtagiria, FSC sailkatua, ISO9001 lortu dugu.


Musikarien paradisua | Kultura | Berria\nDonostiako 60. Zinemaldia. Kritika. Sail ofiziala\nZuzendaria: Dustin Hoffman.\nIraupena: 95 minutu.\nDustin Hoffman ez da Donostiara etorri soilik «bertako gastronomia zoragarriaz gozatzera» Culinary zinemaldia deituko diote aurki eta sari bat jasotzera; bide batez, zuzendari lanetan egin duen lehen pelikula ekarri du besapean. Aktore lanetan duen eskarmentua nabari zaio kamera atzealdean jarri denean; izan ere, interpretazio korala da Quartet-ek duen bertuterik handienetako bat.\nGainerakoan, ez da askorik sumatzen zuzendariaren eskua, ez onerako, ez eta txarrerako ere. Filma Ronald Harwooden izen bereko antzezlan baten egokitzapena da, eta egileak berak idatzi du gidoia. Horiek hala, ez da batere harritzekoa Quartet-ek antzezlan baten traza izatea.\nAkzioa etxetzar batean gertatuko da, hortik kanpo ekarpen handirik egiten ez duten plano bakan batzuk besterik ez da ageri. Musikari erretiratuak hartzen dituen etxea dotorea da, itxuraz ez dira batere gaizki bizi garai bateko artista horiek! Musika txoko guztietatik agertuko da, beti bada norbait abesten edo tresnaren bat jotzen.\nHasieran, pertsonaia galeria zabala aurkeztu behar duela ematen du, baina ez da horrela gertatuko, pelikulak aurrera egin ahala laukotea osatuko duten protagonistek bereganatuko dute zuzendariaren arreta osoa.\nPelikula samurra da Quartet, gustu handiz egina, baina indarra eta tentsioa falta ditu. Ez dago batere gatazkarik, den-dena giroak eskatzen duen patxada eta zuzentasunaren barruan gertatuko da, ezuste handirik gabe. Zahartzaroari eta nagusien duintasunari egindako begirada onbera da, eta, horrenbestez, faltsu samar gertatuko da bake santu hori. Argi dago Hoffmanek ez duela dramara jo nahi izan, nahiago izan du erretiro zoriontsu batekin amestu.


Gure gurasoak baino okerrago biziko den lehen belaunaldia - Gazteberri.eus\nGure gurasoak baino okerrago biziko den lehen belaunaldia\nGazteriaren inguruko adierazle gehienek ez dute itxaropenerako aukera handirik ematen. Prekarietatea, soldata baxuak edota emantzipatzeko eta familia bat sortzeko zailtasunak dira, besteak beste, egungo gazteok pairatu behar ditugun arazo nagusiak. Seguruenik, gure gurasoak baino okerrago biziko den lehen belaunaldia izango gara.\nPolitikonek egun gazteriak pairatzen dituen arazo garrantzitsuenak biltzen dituen ‘El muro invisible. Las dificultades de ser joven en España’ izenburuko liburua argitaratu berri du. Bertan, 1980. urtetik hona jaio diren gazteengan eragin gehien dituzten fenomeno sozialak aztertzen dira. Gainera, liburuan agerian geratzen den moduan, arazo horiek (eskola-porrota, langabezia, jaiotze-tasa baxua…) belaunaldi zaharragoetan ere aurki daitezke.\nFuntsean, liburuak belaunaldien artean ematen den elkarbizitza arautzen duen paktua berritu behar dela ondorioztatzen du. Izan ere, egungo gazteak euren gurasoak baino okerrago bizi direnaren sentsazioa nagusitu da gizartean. Estatuan eta Europan azken hamarkadetan izan den eraldaketa sozialaren ondorioz, badirudi gazteak galtzaile atera direla. Gure gurasoak euren gurasoak baino bizitza-kalitate hobea izatea lortu dute. Orain berriz, gazteak euren gurasoak baino okerrago bizitzera kondenatuta omen daude.\nLiburuan jorratzen diren arazo gehienak ikuspegi politiko batetik aztertzen dira eta, gainera, horien gaineko hausnarketa ere egiten da. Horiek guztiak oso modu grafikoan aurkezten dira. Guk politikon.es webgunean bertan jasotzen diren harresi ikusezin horren adreilu batzuk jaso ditugu erreportaje honetarako.\nBATEZ BESTEKO ERRENTA. Liburuan jasotzen diren datuen arabera, gazteen batez besteko errenta % 20ean murriztu da azken zortzi urteetan, 2008. eta 2016. urte bitartean hain zuzen ere. Epe berean, berriz, 65 urteko biztanleriaren batez besteko errenta % 5ean hazi da. Zergatik eman da fenomeno hori? Bada, krisi garaian gazteok langabezia eta behin-behinekotasuna pairatu behar izan dugulako eta, pentsiodunek, berriz, euren sarrerak mantendu ahal izan dituztelako. 20 puntuko jaitsiera oso jaitsiera garrantzitsua da eta, ondorioz pobrezia-arriskuan diren 16 eta 24 urte bitarteko gazteen kopurua % 40 inguruan kokatu da. Gazte horiek, batez besteko errentaren % 60 baino gutxiagoko diru-sarrerak dituzten familietan bizi dira. Pobrezia-arriskuan bizi diren pentsiodunen kopurua % 14koa da, 2006. urtean baino 16 puntu gutxiago.\nGAZTEAK ETA POBREAK. Gazteriaren egoera ekonomikoan eragin gehien duen aldagaia enplegua da. Azken urteetan sarritan entzun izan dugu krisia gehien pairatu dutenak gazteak direla. Eta baieztapen hori datuetan ere isla daiteke. Izan ere, 2007. eta 2016. urte bitartean gazteen aldi baterako lanaren bi heren desagertu zen. Oraindik ere, krisia jada gainditu dugula suposatzen den arren, gazteen artean den behin-behinekotasuna % 75 ingurukoa da 24 urtetik beherako gazteen artean.\nJAIOTZE-TASA MINIMOEN AZPITIK. Ezaguna da herrialde garatuetan jaiotze-tasak, berez, nahikoa baxuak direla. Gaur egun, estatuan den jaiotze-tasa 1,3 seme-alabakoa da emakume bakoitzeko. 1972. urtean, adibidez, 2,9koa zen. Gazte gehienek adierazten dutenez, ahal izanez gero bi seme-alaba izango lituzkete, baina, aipatu baldintza ekonomikoak ikusita, nahikoa dute bat izatearekin. Gainera, lehen seme-alaba izateko batez besteko adina Europar Batasuna osatzen duten herrialdeen artean altuenetakoa da; 31 urte. Prekarietatearen eta amatasun berantiarraren arteko harremana zuzena da.\nPOLITIKA PUBLIKOAK. Arazo laboralak nagusi dira gazteriaren artean, baina, aldi berean, arazo horiek ikasketa-maila baxuagoak dituzten gazte horietan larriagoak izan ohi direla azpimarratu behar da. Zentzu horretan, erakunde publikoetatik garatzen diren politikak bi alderdi nagusitan eragin dezaketela azpimarratzen dute liburuaren egileek: eskola uzte-tasa eta errepikatze-tasa. Izan ere, aipatu bi arazo horiek, bereziki, baliabide ekonomiko gutxien dituzten familietan biltzen dira. Horrela, familia pobre eta aberatsen artean den eskola uzte-tasan 35 puntuko aldea ere ematen da. Gainera, Espainia da, Europar Batasunaren barruan, ikasle errepikatzaile gehien dituen estatua. Kasu horretan ere, familia pobreetako ikasleak dira errepikatzeko joera handiena dutena..\nTags: belaunaldiabizitzaEmantzipazioafamiliagazteakgurasoakkalitatea ongizatealanapobreziaprekarietatea\nPrevious Gazteok iritzia emateko espazioak sortu behar dira\nNext Mozorrotutako zomorroak


| Gas ustiapen berriak ingurumenaren txikizioaren sortzaileeuskaljakintza\nGas ustiapen berriak ingurumenaren txikizioaren sortzaile\nBy Adel Benmiloud on 2014(e)ko urriak 13 in arazoak, ekologia, gizartea\nFrackinga. Orain arte niretzat ezezaguna zen hitza. Aljeriako berriak irakurtzen nenbilela zera ikusi nuen: “Aljeriako gobernuak begi onez ikusten du Frackingaren bidezko gas ustiaketa”. Hori ikusita haustura hidraulikoari buruz irakurtzen hasi nintzen, ondorio nagusi bat ateraz: “Dirua gizakiontzat eta Lurrarentzat larriki kaltegarria den gas ustiapen mota honen gainetik dago.”\nArgazkia: US Environmental Protection Agency (jabari publikoa)\nHasteko, gasa ustiatzeko teknika honek izugarri kaltetzen du ingurumena, paisaia itxuraldatzeaz gain. Gasa ustiatzeko ur kantitate oso handiak injektatu behar dira lur azpira, lurrazpiko harkaitzek eztanda egin dezaten eta bertan, tartean, dagoen gasa atera ahal izan dadin. Bada, kontua da, ekintza hauek oso kaltegarriak direla, besteak beste, lur azpiko uren kutsadura dakarrelako. Ondorio honek sutan jartzen nau, batez ere ur edangarriarekin arazoak dituzten lurraldeetan egiten dutelako sarritan ustiapen mota hau. Edateko ez, eta enpresa handiek dagoen ur gutxia erabiltzen dute. Ez hori bakarrik, lur azpian dagoen ur edangarria kutsatu ere egiten dute.\nJarraitzeko, presio hidraulikoaren ondorioz eztanda egindako harriek ere ondorioa larriak dituzte. Lurraren barruko egitura aldatzen dute eta horrek seismo edo lurrikarak areagotzea dakar.\nEgia da obra hauetan guztietan gizartearen ongizate maila altuagoa lortu nahi dela, baina kontrolik gabeko ustiaketa hauen nagusiei badirudi ahaztu egiten zaiela amalurra ez dela berriro sortuko, eta diruak itsututa dabiltza izugarrizko hondamendia egiten. Arlo batzuetan ahalik eta ongizate altuena lortzeak beste aldeetan eskasiak eta arazo berriak sortzen ditu.\nBestalde, ozono-geruzarako oso kaltegarria den metano izeneko gasa botatzen du airera, berotegi efektua sortuz mundu osoan. Berotegi efektuaren ondorioa oso arriskutsua da, Lurraren itxura aldatuko luke eta leku askotan bizitzea ezinezkoa litzateke.\nArgi dagoen gauza bakarra da lurrak bere fruituak ematen jarraituko duela, epe motzean behintzat. Baina ez dakigu noiz agortuko den Lurrak eskain diezagukeena. Eta une hori iristean zer egin? Benatako arazoa orduan etorriko da, errekurtso guztiak amaitzean eta amalurra erabat txikituta aurkituko dugun momentuan. Orduan ikusiko dugu denboran atzera ezin dugula egin eta egindako akats larriak konponezinak direla; beraz, beste bide batzuk aurkitzen hasi beharko gara.\nAbout Adel Benmiloud\nView all posts by Adel Benmiloud →\narazoak, ekologia, frackinga, gizartea\nOporrak erlaxatzeko edo leku ezberdinak bisitatzeko?\ntuta 2021(e)ko urriak 16\nlaranjatu 2021(e)ko urriak 15\nmahats-luku 2021(e)ko urriak 14\nbegi-orde 2021(e)ko urriak 13\nzapartatu 2021(e)ko urriak 12\npetrikor 2021(e)ko urriak 11\nantzutu 2021(e)ko urriak 10


TEskenako Kideak daude jarraian. Bazkide izatearen hamaika abantaila erabiltzen ari dira jada: komunikazio eta administrazio alorreko aholkularitza, materialak eta entsegurako espazioak alokatzeko beherapenak, ikastaroak doan eta abar.\nBeharbada zure konpainia izango da gure hurrengo bazkidea!\nPanta Rheik 25 urte baino gehiago daramatza Estatuko eta nazioarteko antzeztokietan eta kaleetan. Familientzako sorkuntzak egiten ditu beti eta aktorearen eta txotxongiloaren arteko ikerketan jarraituz. Bideart programaren arduraduna da konpainia, sormenari, trebakuntzari eta publikoen dinamizazioari buruzkoa. Gainera, Hitagu adierazpen eta berrikuntza eszenikoko eskola-lantegiko arduraduna ere bada.\nPikor ikus-entzule gazteak oinarri dituen antzerki konpainia da, eszenaratze ausartak eta lengoaia informala eta aurreiritzirik gabea erabiltzen ditu beti. Pikor Teatroak aretoetan eta kalean aurkeztu ditu bere obrak, aktorearen komikotasunaz eta keinu bidezko gaitasunaz ikertu du eta kode adierazkor egiazkoetan komunikatzeko gaitasunaz ere bai.\nTanttaka antzerki-konpainiak 30 urte baino gehiago daramatza genero batetik bestera, indefinizio hori da bere ezaugarrietako bat eta ekoizpen eszenikoa ulertzeko duen moduaren ezaugarria ere bada: talde artistikoa egokitzen du ikuskizun bakoitzera, inoiz ez alderantziz. Tanttakaren ikuskizunak euskaraz eta gazteleraz izaten dira. Katalanez ere lanen bat egin duten arren.\nEz dok hiru-n, Mikel Martinez eta Patxo Telleriak, urteak daramatzate bikote artistiko bezala lanean antzerki obrak sortu, ekoiztu eta antzezten. Tartean-ek genero eta formato ezberdinetako ikuskizunak sortzen ditu, beti ere, berezko testu eta sorkuntzak direlarik, bai euskeraz zein gazteleraz.\n1987an sortu zenetik, antzerkiari eta pedagogiari lotutako lankideez inguratu da beti Gorakada. Gorakadarentzat oso garrantzitsua da taldeko lana, ideiak eta proposamenak trukatzea.\n35 urte baino gehiagoko esperientziarekin, Teatro Paraiso antzerkia, haurtzaroa eta arte-hezkuntza arloan esku-hartzeko proiektu globalari hitza emandako konpainia da eta ikus-entzuleak sortu eta trebatzeko etengabeko jarduera egiten du. Sektorean ezaguna da gai eta lanerako metodo berritzaileak erabiltzen dituelako eta kalitatearen eta etengabeko hobekuntzaren aldeko apustua egiten duelako.\nTeatro Por Pol\nPorpol 1984an sortu zen eta orduz geroztik 20 ikuskizun profesional baino gehiago ekoiztu ditu. Teatro Porpolek trebakuntza ikastaroak emateaz gain, ikuskizunak antolatzen ditu eta horren adibide garbia da Araiako Umore-antzerkiaren Jaialdia. Gainera, konpainia honen ezaugarrietako bat da alor guztietatik inguru sozial eta profesionalarekin duen konpromisoa.\n1989an jaio zen Traspasos; konpainia hau hasieran dantza garaikidea egiten hasi zen baina 2000. urtean soilik antzerkia egiten hasi ziren. Traspasos Kultur konpainiak hainbat ko-produkziotan hartu du parte antzerki munduko konpainia eta ekoizle garrantzitsuekin.\nTxalo Produkzioak konpainiak mota guztietako antzezlanak ekoizten, ko-ekoizten eta banatzen ditu 1996az geroztik; drama, misterioa, komedia, haurrentzako antzerkia, bakarrizketak eta musikalak ere bai.\nUtopian ez da ohiko konpainia bat, sormenerako espazio bat da, eta trebakuntza artistikoa, sormena eta antzerki, dantza eta musika ikuskizunak nahasten dira. Gainera, yoga, pilates, zumba... klaseak ematen dira zentroan.\nVaiven antzerki, musika eta dantza ikuskizunen sorkuntza, ekoizpen eta banaketarako plataforma da. Ana Pimentak eta Iñaki Salvadorrek, antzerki munduko bi profesional handik, beren indarrak batu zituzten 1997an ekimen artistiko hau sortzeko.


Tira eta tira eztanda egin arte!\n21 martxoa, 2022 Gazteak, Iritzia 315\nMaddi Erauskin • Norabide egokian ote?\nAzken aldian, sarritan entzun izan dut gaixotasun mentalen gorakada izugarria izaten ari dela. Horien artean, antsietatea edo depresioa dira nabarmenenak. Guztiok dugu inguruan gertuko kasuren bat. Askok diote pandemia izan dela depresioak areagotu dituen hauspoa, eta bat nator horrekin! Bi urtez bizi izan dugun ziurgabetasun egoerak gure osasuna kaltetu baitu.\nBaina ez al zaizue iruditzen dugun bizitzeko moduak ere eragina duela? Geroz eta azkarrago iritsi nahi dugu denera, presaka bizi gara! Lan egiteko moduak aldatu dira… etengabe aldaketak datoz. Egia da, komunikazio tresnak anitzak direla eta horrek erraztasun handiak ekarri dizkigula guztioi. Baina ba al dakigu bereizten lana eta bizitza soziala?\nOso modan jarri da, mugikor pertsonalak lan tresna funtzioa hartzea. Konpetentzia handia dagoenez edo bezeroentzat erosoena denez, eskuragarri ipintzen diegu. Honek, lanetik kanpo, mezuak erantzuteko konpromisoa dakar.\nHau guztia gutariko askoren egunerokoaren parte da, eta momentuan ohartzen ez garen arren, etengabe antsietatea jasaten ari gara. Honek, eragin mentala zein fisikoa du gugan… Beste modu batera esanda, txiklea tiratzen eta tiratzen ari gara; momentu batean puskatzen den arte!\n« Ataungo Arrondo auzoa\nZerain-Aizpea auzoa: Burdinaren mendian »


«Euskal Herrian ez da arrotza emakume bat entrenatzaile moduan ikustea»\nAna Junyent (Bartzelona, Herrialde Katalanak, 1974) Bartzelonako jokalari ohia izandako da, eta Seagull taldean egon zen joan den sasoian, Bigarren Mailan. Eibarrekin harremanetan jarri zenean, bizpahiru egunen buruan «egina» zegoen dena. Entrenatzaile moduan aurrenekoz ariko da Espainiako Lehen Mailan, baina jokalari moduan aritutakoa da, eta hori «abantaila bat» dela dio.\nJoan diren aste hauek mugituak izango ziren zuretzat.\nMugituak izan direla esatea gutxi da: oso mugituak izan dira. Hogei egun baino gehiago daramatzagu han-hemenka, baina gogoko tokian aldaparik ez. Pozik gaude, eta ilusioz. Ez gara konturatzen zer gertatzen ari den; dena oso azkarra izaten ari da. Eta bi hilabetez Eibarren egon garen sentsazioa dugu. Finkatuta oraindik ez; gauza asko daude-eta egiteko\nNoiz iritsi zitzaizun Eibarren deia?\nIker Dorronsorok Eibarren jarraituko ez zuelako berri izan nuenean, klubarekin lehenengo hartu-emana eduki nuen. Jordi Torresek [kirol zuzendariak] dei egin zidan, eta, bizpahiru egun geroago, Eibarrera etorri ginen bilera bat egitera. Hortik aurrera, beste hainbat bilera egin genituen, eta, bizpahiru egunen buruan, egina zegoen. Alde horretatik, nahiko azkar hitzartu genuen dena.\nPozik zaude klubak zuregan jarritako konfiantzarekin?\nBai, oso pozik gaude, eta eskertuta. Azken finean, proiektu polita da, eta klubean dagoen jendeak zu aintzat hartzeak eta zu ekartzeko ilusioa izateak asebete egiten zaitu.\nSasoi baterako sinatu duzu.\nNormala da; klubak ez nau ezagutzen, ezta nik haiek ere. Emakumezkoen futbolean epe laburreko kontratuak dira ohikoenak, eta gehiago hasieran bada.\nGero eta emakume gehiago daude talde teknikoetan: zurean, bostetik hiru emakumeak zarete.\nAhalegintzen naiz ahalik eta emakume gehien sartzen talde teknikoan. Diskriminazio positiboa nik sustatzen dudan zerbait da. Betiere, formakuntza ona badute, eta onak badira beren lanean. Gustatzen zait emakumeei aukerak ematea.\nEspainiako Lehen Mailan, aurrenekoz egongo zarete sei emakumezko aulkietan; horietatik hiru, euskal taldeetan.\nHorrek asko esaten du Euskal Herriko futbolaz. Jokalaria nintzenean ere gogoratzen dut Euskal Herriko futbola indartsua eta tradizio handikoa zela. Euskal Herrian ez da arrotza emakume bat entrenatzaile moduan ikustea. Euskal Herrian ikuspegi zabalagoa eta irekiagoa duzue, eta bizitzeko modu horrek egiten du posible hori.\nLehenengo Mailan estreinakoz ariko zara. Jokalari moduan, aldiz, aritutakoa zara. Hori abantaila bat da?\nGorengo mailan jokatzeak abantaila ugari ematen dizkizu; besteak beste, talde bat kudeatzeko garaian. Azken finean, jokalari moduan zerbait bizitzean, eta gero talde bat gidatzen duzunean, badakizu zer pentsatzen duten, zer sentitzen duten, zer gertatzen den, zer ez den gertatzen... Hori guztia zure alde dago.\nMaila ezagutzen duzu?\nBai, maila jarraitzen dut, eta badakit Eibarrentzat ez dela lan erraza izango: zailtasunak ditu, herri txiki bat delako, aurrekontua estua duelako... Baina klubak erraztasunak eta baliabideak jartzen dizkigu, eta laguntza handia jaso dugu. Hala ere, gurea ezin dugu alderatu beste taldeen aurrekontuekin; aldea handia da.\nZein izango da helburua?\nHelburua mailari eustea da, eta uste dut beteko dugula hori. Aurrekontua estua da, eta horrek zertxobait baldintzatzen du. Baina sasoi ona egingo dugula uste dut.\nHainbat jokalari joan dira taldetik, eta bereziki Thembi Kgatlanaren falta sumatuko duzue.\nBai, garrantzi handia izan duen jokalari bat izan da Thembi [Kgatlana], eta haren hutsunea sumatuko dugu. Hala ere, aurrelari bat edo bi ekartzeko asmoa daukagu, eta horretan ari da kirol zuzendaritza. Espero dugu fitxaketetan asmatzea, eta Thembik eman duena edo gehiago ematea. Baikorrak izan behar dugu, eta pentsatu behar dugu etorriko direnak onak izango direla, eta Thembiren hutsunea ez dugula nabarituko. Hala ere, jakina da Thembi eta etorriko dena edo direnak egotea nahiko genukeela, baina horrelako jokalarien bila talde indartsuak etortzen dira, eta, konturatu orduko, fitxatu egiten dituzte.\nAurrelari horiez gain, beste jokalariren bat etorriko da?\nOraingoz, ditugun jokalariak sakonago ezagutzen ari gara. Egia da lehendik ezagutzen genituela, baina ez da gauza bera lehiatzen edo entrenatzen ikustea. Zuk jokalari bat entrenatzen duzunean, jokalari horrek beste ñabardura batzuk dituen edo ez antzematen duzu, eta ea beste postu batean jokatzeko gai izango den ala ez. Gaur-gaurkoz, Kirol Zuzendaritzak aurrelari bat edo bi bilatzean jarrita dauka arreta, eta gero, ikusiko dugu. Horretarako denbora eskatu diot Jordi Torrasi.\nAmaia Peña, Alejandra Bernabe eta Elba Verges fitxatu dituzue.\nBai. Amaia jokalari gaztea da, eta etorkizun oparoa du. Athleticetik dator, eta mailako talde indartsuenetako bat da. Atezainen artean lehiakortasuna eragingo du, Noelia [Garcia] eta Malenarekin [Mieres] batera. Gero, Elbak [Verges] urte asko daramatza Lehenengo Mailan jokatzen. Espanyoletik dator, eta badaki zer den gorengo mailan lehiatzea. Nahiz eta gaztea izan, beteranoa da. Gainera, atzetik baloia ondo ateratzen daki, eta ondo hartzen die aurrea aurkarien mugimenduei. Bernabe, berriz, kalitate handiko atzelaria da; ezker ona du, azkarra da, eta erraz gainditzen ditu aurkariak. Horrez gain, Atletico Madriletik dator, eta ligako jokalari onenekin lehiatu da. Taldera etorri diren hirurak onak dira; eta etorriko direnez gain, talde batua ikusi dut, eta orekatua.\nAurkezpenean hau esan zenuen: «Klubaren identitatea galdu gabe, nik emandako ñabardurak izango ditu taldeak». Zein dira ñabardura horiek?\nKatalunian gehiago lantzen da baloia izatea, eta hori pixka bat aldatu nahi dugu. Hemen zuzenago jokatzen da, aurrean estutzen dituzte aurkariak, eta kontraeraso azkarrak egiten dituzte. Hortaz, baloia izatea eta kontraeraso azkarrak egitea uztartzen saiatuko gara; talde moldakorra izango gara, eta uste dut aberasgarria izan daitekeela bi estiloak uztartzea. Horrela, aurkariek ez dute jakingo atzean geratuko garen baloi luze baten bitartez kontraeraso azkar bat egiteko, edo atzetik jokaldia lantzen hasiko garen.\nAste bat daramazu entrenatzen: zer itxura hartu diozu taldeari?\nTankera ona hartu diot taldeari. Denak gogotsu daude; nesken aldez aurretiko jarrera ona da, ikasteko gogo handiz datoz, eta taldeari laguntzeko prest daude. Talde teknikoa guztiz aldatu den arren, lan ona egiten ari dira. Oraingoz, sentsazioak oso onak dira, baina lehendabiziko egunetan beti kostatzen da gehiago. Gainera, ikusten duzunean entrenamenduko dinamika ona dela, ilusioa handituz joaten zaizu. Izan ere, jada bigarren entrenamendua lehena baino hobea bada, hilabete barru are hobeagoa izango da.\nLagunarteko neurketek ere balioko dute martxa hartzen joateko.\nLehenengo lagunartekoek jokalariak nola moldatzen diren ikusteko balioko dute, eta ez hainbeste nola jokatuko dugun probatzeko. Geroago izango dugu tartea alor taktikoa eta jokatzeko estiloa lantzeko. Noraino irits gaitezkeen erreparatzeko balioko digu lehen lagunartekoak.\nLigako lehenengo jardunaldian etxean hartuko duzue Sevilla.\nEgutegiaren berri izan genuenean, egutegi ona genuela pentsatu genuen. Lehenengo lehia etxean izatea nahi genuen, eta hala egokitu zaigu. Sevilla aurkari indartsua da; urteak daramatza multzo berarekin, eta ez da talde erraza garaipena lortzeko. Baina gu talde zaila izango gara.\nDerbiak goiz datoz; lehena, 3. jardunaldian, Athleticen aurka.\nDerbirako gogoa dut, eta are gehiago Iraia Iturregiren aurka aritzeko. Izan ere, joan den sasoian Athletic B-ren aurka lehiatu nintzen harekin, Seagulleko entrenatzailea nintzela, eta, sei hilabeteren ostean, berriro ere ikusiko dugu elkar. Niretzat lehendabiziko euskal derbia izango da.\nBERRIAn argitaratua (2021/08/02)


Kablezko tresnak, angelu artezgailua, eraispen mailua - Benyu\nKORDEZ GABEKO TRESNAK\nHARIK GABEKO Angelu Artezlea\nHARIK GABE MARTXATZEKO ZULATZAILEA\nHARIK GABEKO ZULATZAILEA\nHARIK GABEKO GILTZA\nErraz eramateko, altuerako eta espazio estuan lan egiteko erraza\nErabiltzaile profesionalentzat diseinatutako pisu handiko mailu birakaria\nKalitate bikaina, errendimendu handikoa eta erabilerrazko diseinu ergonomikoa\nZhejiang Benyu Tools Co., Ltd. (antzinako izena Zhejiang Zhongtai Tools), 1993an sortua, Txinan indar handiko tresnen fabrikatzaile profesionala da. 27 urte baino gehiagoko lana eta etengabeko berrikuntza eginez, enpresak I + G, fabrikazio, merkaturatze eta saldu osteko zerbitzuen eraginkortasun sistema ezarri zuen.\nMailu zulagailua 26MM BHD 2630\nPisu handiko mailu birakaria 26MM BRH2618\nEraginaren zulagailua 13MM BID1303\nHaririk gabeko eskuilarik gabeko angelu artezgailua Bl-jm1001 / 20v\nHaririk gabeko mailu zulagailua Dc1001 / 12v\nHaririk gabeko eskuilarik gabeko giltza Bl-bs1003 / 20v\nHaririk gabeko eskuilarik gabeko talka Bl-cjz1301 / 20v\nTxinako Nazioarteko Hardware Show 2020\nChina International Hardware Show (CIHS) 2001ean sortu zen. Azken hamarkadan, China International Hardware Show (CIHS) merkatura, zerbitzuen industriara eta azkar garatzen da. Gaur egun argi dago munduko bigarren hardware ikuskizun handiena dela Alemanian NAZIOARTEKO HARDWARE FAIR COLOGNEren ondoren.\nErremintaren Industriaren Merkatuaren Egoera\nGaur egun, Txinako erreminten industriaren negozio ereduari dagokionez, zati batek "tresnen merkataritza elektronikoa" funtzioa aurkezten du, Internet marketin kanalaren osagarri gisa erabiliz; prezio baxuko produktuak eskaintzen dituen bitartean, industrian sakonera txikiko minak konpontzen ditu. Interneten eta tresnen industrian gora eta beheranzko baliabideen integrazioak dirua aurreztea eskaintzen die kontsumitzaileei.\nEtxeko eta atzerriko tresnen industriaren alderaketa\nAtzerriko tresnek garrantzi handia ematen diete enpresen balio irabaziei. Etxekoek laguntza eta diru sarreretan oinarritzen dira. Etxeko eta atzerriko tresnen xede diren bezeroak industria zehatz eta zehatzetan eta negozio-aukerak dituzten enpresetan blokeatuta daude. Hazkundearen hasierako etapetan falta ziren baliabideak eskaintzeko konpromisoa hartu dute negozioaren balioaren hazkunde azkarra lortzen laguntzeko.


Ramon Freixa: Tradiziorik gabe ez dago abangoardiarik | Gastronomika\nRamon Freixa: Tradiziorik gabe ez dago abangoardiarik\nBukaerako ordua: 17:00\nRamon Freixa Jatetxea (Madril)\n1971an Castellfollit de Riubregós-en jaioa (Bartzelona), egun Madrilen bizi da, Ramón Freixa Madrid jatetxea zuzentzen duen tokia, Único Hotelean.\nOstalaritza Kudeaketa eta Zuzendaritza ikasi zuen Sant Pol de Mar-eko Goi Mailako Ostalaritza eta Turismo Eskolan.\n90eko hamarkadaren hasieran, Belgikan, garaiko sukaldaritzarik berritzaileenaren sekretuak ezagutzen ditu, sukaldari bezala bere garapenaren oinarriak izango direnak. 1994an, Bartzelonan berriz ere, bere aitak toki pribilegiatua lagako dio Ramoni El Racó d’en Freixa-ko sukaldean. 1998an, bere aitak azkenik sukaldea uzten duenean, semeak ordezkatzen du.\nRamonek bere aitaren izarra mantendu eta “El pa, l’oli i el vi” idazten du. 2001ean Gourmetour Gidak Espainiako Sukaldari Onena eta Jatetxe Onenari saria ematen dio; ondoren, 2002an, Gazta Gurdi Onena jasotzen du, 2003an Postre Eskaintza Onenarekin koroatuz.\n2004an bere bigarren liburua argitaratzen da, ‘Mano de Cocinero’. 2007an Gourmetourrek berriro Espainiako Sukaldari Onena eta Jatetxe Onena sariekin aitortzen du.\n2009an familiako negozioari beste norabide bat ematen dio Kataluniako sukaldaritza tradizionalean ardaztuz, Freixa Tradició izenera aldatuz eta bere gurasoek zuzenduz; eta orduan Madrilen lur hartu eta Ramón Freixa Madrid jatetxea irekitzen du. Hilabete gutxira bere lehen Michelin izarra eskuratzen du, eta 2010ean bigarrena. 2011n, Ramón Freixa Madrid Espainiako Jatetxe Onena aukeratzen dute Madrid Fusionen, eta Repsol Gidako hiru eguzkirekin saritu. 2012an Grand Chef Relais & Châteaux izendatzen dute eta Erre jatetxea irekitzen du Cartagena de Indias-en (Kolonbia).\n2013an Kataluniako Gastronomia Akademiaren aitortza jasotzen du “Urteko jatetxerik onena” bezala Madrilgoagatik, bere catering-a irekitzen du Madrilgo Antzoki Errealean eta, geroago, Linareseko Jauregian eta Tiraketa Klubean.\n2014an “Secuencias” argitaratzen du. 2015ean jatetxe berri bat irekitzen du Madrilen: Ático, The Principal Madrid Hotelean. 2016an Madrilgo Erkidegoaren aitortza jasotzen du Kultura Sariarekin Gastronomia atalean, sari hau eskuratzen duen lehenengo sukaldaria izanik. Urte berean ere Gastrnomia Sari Memoriala jasotzen du Gastronomia Akademia Errealaren eskutik. 2017an bere Madrilgo jatetxeko birdiseinua burutzen du.


Olatz Garamendi: «Egutegia baino garrantzitsuagoa da estatutua betetzeko borondatea» | Politika | Berria\nOlatz Garamendi. Eusko Jaurlaritzako Gobernantza Publiko eta Autogobernu sailburua\n«Egutegia baino garrantzitsuagoa da estatutua betetzeko borondatea»\nGaramendik uste du itxaron egin behar dela jakiteko zein den Espainiako Gobernuaren benetako asmoa autogobernuaren arloan, baina zantzu ontzat jotzen du Rodriguez ministroak azaldutako konpromisoa.\n2021eko irailak 26 - Gasteiz\nDuela urtebete hartu zuen Olatz Garamendi Landak (Ea, Bizkaia, 1968) Eusko Jaurlaritzako Gobernantza Publiko eta Autogobernu Sailaren ardura. Ez du zeregin makala: hark eramaten du eskualdatu gabe dauden eskumenen inguruko negoziazioa Espainiako Gobernuarekin. Zuhur mintzatu da epeez, egutegiez eta abarrez, baina, aldi berean, oso argi du azken helburua: agintaldi honetan Gernikako estatutuaren edukiak osorik betetzea.\nEz naiz gauza asmatzeko zer gertatuko den. Aldez aurretik badago lan bat egina, eta espero dut ordua iristen denean legebiltzarrak horri ekitea. Gizarteari ezin zaio hori ukatu. Noiz da horretarako denbora? Hori legebiltzarkideek ikusi behar dute. Honetaz eztabaidatzea ez doa bizikidetzaren kontra.


EUSKAL HERRIA HELBURU, ALVAREZ ENPARANTZA, JOSE LUIS, ISBN: 9788418252549\n978-84-18252-54-9 / 9788418252549\nLehen pertsonan idatzia, mundura gerraostean jaio zen belaunaldikokide baten testigantza jasotzen du liburu honek; ez da, ordea,autobiografia bat. Memoria ariketa bat da, herriari eta hizkuntzariburuzko ideiak nola sortu eta mamitu zituen azaldu nahian. Seiataletan, Txillardegik toponimia, karlistadak, euskararenestandarizazio prozesua, Euskal Herriko ezker subiranista eta mundukoezker iraultzaileak ditu aztergai. Euskararen aldeko ekintzailetza eta borroka politikoa elkarri lotuta ikusten zituen, eta, berepentsamenduekin beti koherente, sarri jo behar izan zuen joeranagusien kontra, betiere euskarazko herriaren alde egiteko. Jarrerahoriek ere ageri dira liburu honetan. Lehenengoz 1994an argitaratuzenean, lekukotzak beharrezkoak zaizkigula genioen, bai berridazketaosoa gezurraren gainean eraikitzen ari direnen lotsarako, bai koldarisiltzen direnak agerian uzteko. Txillardegiren testuek ez dutegaurkotasunik galdu, ez eta haren herri gogoak ere askorengan: EuskalHerria pentsamendu eta bizi-akuilu, helburu.\nAutor: ALVAREZ ENPARANTZA, JOSE LUIS\nOtros libros del autor ALVAREZ ENPARANTZA, JOSE LUIS


Duela bi urte hasi, pandemiak eten, eta orain berriro hastera goaz jarduera honekin:\nZapalduen antzerkia Egizu eta Bilgune Feminista elkarlanean, Eider Sainz de la Mazarekin.\nEguneroko botere-harremanez eta zapalkuntzez jabetuz, horiei aurre egin eta, gaindituz, norbanakook eta taldeek aurrera egiteko bideak jorratzea.\nGorputzetik biziz arreta “hemen eta orain” jarriz, sortuz, elkar zainduz, munduari bestela begiratuz, askeago, osasuntsuago eta pozago bizitzeko.\nUrriaren 3an hasiko gara. Arratsaldean 17:00-20:00 artean Fadurako txikigunean. Gonbidatuta zaudete zertaz ari garen zuzenean ezagutzera eta, atsegin baduzue, gurekin segitzera. Eskerrik asko!\nHorra ere arropa erosoa eta ur-botila ekarri. Esterillak han ditugu. Aurrerago, agian, zergatik ez, txalaparta, irrintzi eta antzerki, kalean zerbait egin genezake!\nDatak: urriak 3 & 17, azaroak 7 & 14, abenduak 12 & 19\nLekua: Fadura, Algorta\nInformazio gehiago nahi baduzu edo izena emateko, 644 277 155 deitu eta lasaiago berba egingo dugu.\nrozio2021-10-04T11:27:00+02:002021-09-29|agenda, egizu, ikastaroak, kultur jarduerak, kultura|0 Comments


Abotsanitzen adierazpena 2019ko Memoriaren Egunaren harira – abotsanitz.eus\n14 azaroa, 2019 Albisteak / Politika\nEuskal erakunde gehienak Memoriaren Eguna ospatzen ari dira gaur. Berez igandean zen Memoriaren Eguna, azaroaren 10ean, baina hauteskunde eguna zela-eta, gaur arte atzeratzea proposatu zen. Horregatik, gaur ari dira ekitaldiak burutzen.\nAbotsanitzek frankismoaren eta diktadurak ekarri zituen ondorioek eragindako biktimen aitortza egiten du Memoriaren Egunaren harira. Bada garaia gatazka politikoei irtenbide politikoak ematen ikas dezagun.


"Isiltasunaren atzaparkada" - - Goiena.eus\nIdoia Etxeberria 2012-06-27 02:00\nGerrako garrak Oñatin. Abenduan atera genuen liburua.\nOñatiarren ibilerak jasotzeko. Alde batekoak zein bestekoak. Isildutako kontuak. Gerrak dakarren sufrimendua. Sekula berriro gerta ez dadin. Ia bi urteko lana izan zen. Ate joka joan ginen hara eta hona. Liburukote mardula osatu genuen. Baina datu inportantea falta zela jakin dut: Madrilen oñatiar bat fusilatu zutela. Komunistek fusilatu ere.\nGerraren hasieran gertatu zen. Madrilen bizi zen gizon hori. Bere osaba baten bidez joan zen hara, lanera. Hantxe ezkondu zen. Bi ume zituzten. Osaba hori eskumakoa zen, eta politikan zegoen sartuta. Haren bila joan ziren. Baina alde egina zen ordurako. "No están, pero su sobrino vive ahí", esan zien porteroak. Eta baten faltan bestea atera zuten etxetik. Arrastaka. Hiltzeko.\nMaritxu Etxebarriak hiru urte zituen aita fusilatu zutenean. Aitak Modesto Etxebarria Pagadigorria zuen izena. Eta nire aitajaunaren anaia bakarra zen. Gure aitari horregatik jarri zioten Modesto izena. Maritxuk berak kontatu dit, Puerto Ricotik etorrita. Kanpoan bila ibili, eta ez nuen etxean gertatutakoa ezagutzen!


AUMATEGI (Barrundia) - Blogak.eus\nADMINISTRAZIO BATZORDEETARAKO HAUTESKUNDEETAN ETA KONTZEJUETAKO EGUNEROKO LANEAN PARTE HARTZERA ANIMATZEN ZAITUZTEGU. Ezker Abertzaleak Arabako herrietako bizilagun guztiak azaroaren 29an ospatuko diren Administrazio Batzordeetarako hauteskundeetan parte hartzera animatu nahi ditu, eta bereziki Kontzejuetan egunero lanean jarraitu dezaten animatu ere. Guztiei helarazten dizuegu gonbitea, ideologietatik harago, herritarrena izan behar delako Kontzejuen eremua eta ez beste inorena. Betidanik defendatu du Ezker Abertzaleak alderdi politikoek ez dutela lekurik ez Administrazio Ba...\nZEIN DA BARRUNDIAN NAHI DUGUN HERRI EREDUA Urbanizazio berriak eraikitzea egokia litzatekeen edo ez, eta gure herrien hazkundeari buruz Udalbatzan eztabaidatu den bakoitzean, Barrundiako Ezker Abertzaleak etengabe adierazi izan du neurrigabe ematen ari den hazkundea geldiarazi behar dela. “SAUR” (gaztelaniazko Suelos Aptos para Urbano Residencial) izenez ezagutzen diren Bizitegietarako Lur Hiritargarriak bezala proiektatzen diren urbanizazioak ere hirigintza planteamendutik atera beharko lirateke. Ez dirudi oso logikoa denik hirigune bat erabat osatua egon gabe, hau han...\nRobin Hood ez litzateke sekula PNVkoa izango Krisiak astintzen ari gaituen urte honetan Barrundian gastatzeko (bai Udalaren bitartez, bai Kontzejuen bitartez) diru gutxiago egoteak ez da zorian oinarritzen den egoera bat. Egoera hau, PNVk gidatzen dituen erakunde ezberdinek aurrera eramaten ari diren politika fiskalaren ondorioa da. Erakunde hoiek, argi eta garbi, patronala eta errenta altuekin lerrokatu dira. Era honetan, Sozietateen Gaineko Zerga jeitsi egin dute, Ondarearen Gaineko Zerga bertan behera gelditu da eta Pertsona Fisikoen Gaineko Zergan batez ere dirusarrera gehien dut...\nETXEBIZITZA-POLITIKA EGOKI BAT BARRUNDIARAKO -Barrundian hainbat etxebizitza egiten dira urtero, baina gehienak udalerritik kanpoko jendeak egiten ditu, Barrundian inolako errorik ez duen jendeak. Hemen egiten diren etxebizitzak hemengo jendearentzat izan beharko lirateke “bizitegi-gune” hutsak bilakatu nahi ez duten udalerri guztietan gertatzen den bezala. -Barrundiarako etxebizitza-politika egokia egiteak ez du esan nahi jendeari eragotzi behar zaionik gure herrietara bizitzera etortzea. Politika horrek apustu garbia egin behar du herrien hazkuntza orekatu baten alde, gi...\nEuskararen Erabilera Arautzen duen Oinarrizko Legea 1982ko azaroaren 24an onartu zen. Bertan, hainbat eskubide aitortzen zaizkie herritarrei, eta betebehar batzuk ezartzen zaizkie herri-agintariei hizkuntzaren esparruan. Lege horren arabera, herri-agintariek beharrezko neurriak hartu behar dituzte Administrazioaren zerbitzura diharduten langileak euskalduntzeko, eta Administrazioaren lanpostuen zerrendetan jaso behar dute zein lanpostutan den nahitaezkoa hizkuntza ofizial biak jakitea. ...\nARAU SUBSIDIARIOAK ALDATZEA KOMENI DA? Barrundiako udalerriko planeamendurako arau subsidiarioak udalerriko lurraldearen antolamendu integrala egiteko tresna dira. Horien bitartez, lurra sailkatzen da (hiri-lurra, urbanizagarria, ez-hiritarra...), hirigintza-ahalmenak mugatzen dira eta ahalmen horien eraginkortasuna eta erabilera baldintzatzen da. Laburbilduz, eta hizkera arruntean, arau subsidiarioen bitartez, Barrundian egin nahi diren edozein eratako eraikinak edo erabilerak erregulatzen dira, bertan arautzen baita nola egin behar diren eta non egin daitezkeen. Arauen indar...\nLURRALDEAREN ONARPEN-AHALMENA LA CAPACIDAD DE ACOGIDA DEL TERRITORIO “Lurraldearen onarpen-ahalmena” edota “Lurraldearen jasate-ahalmena” bezala ere izendatua izan den kontzeptuaren esanahiak , ekologiaren alorrean du jatorria. Hala eta guztiz ere, erabat lotuta dago jasangarritasunean oinarritu nahi den Lurralde Antolakuntza batekin, aurrera eramateko orduan. “Lurraldearen onarpen-ahalmena” kontzeptuaren definizioak berak, hala dio: sistema (lurralde) baten erabilera maximoa da, zeinetan ez den ohiko funtzionamenduaren eraldaketa nabarmenik sumatu behar. Barrundiako ga...\nJosé Placer Martínez de Lecea, EAE/ANVko militantea Gerardo Placer eta Feliciana Mz. de Lecearen familia ugariko lehen semea, Pepe, gure familian deitu eta gogoratzen dugun bezala, Ozaetan jaio zen 1896an. Han bizi izan zen gaztetan, bere aita 35 urtez Barrundiako medikua izan zen hartan. Jose Placerrek bere herria laster utzi egin behar izan zuen Gasteizera lanera joateko, Ozaetara askotan joaten bazen ere. Abertzaletasun handikoa eta aurrerakoia izaki, bere militantziaren hasieratik EAE-ANVn afiliatua egon zen. Gast...\nBarrundiako Udala 13 herrik osatzen dute, baina hori ez da beti horrela izan. Kronikek diotenez, 1882an bat egin zuten Barrundiako udalak (Audikana, Dallo, Heredia, Maturana, Etxabarri Urtupiña, Larrea, Hermua, Barrundiako Otaza, Ozeta eta Zuhatzola) eta Gebarakoak (Gebara, Etura, Elgea eta Urizar).Geroago, XX. mendearen bigarren zatian, Marieta, Mendixur, Garaio eta Larrintzar sartu ziren Barrundian, izan ere, urtegia egin zenean, Ganboako udala desagertu egin zen, urak lurren zati handia hartu baitzuen. Gaur egun, herri horietako batzuk ez dira existitzen herri gisa (Otaza Ozetako auzoa...\nAUMATEGI Barrundiako ezker abertzalearen "komunikazio tresna"ren izena da - Blog honetaz aparte mezu elektronikoen bitartez barrundiar askori helarazten dizkiegu informazioak, deialdiak eta beste gauza batzuk. Horrez gain, eta aldizkari txiki baten formatuarekin, AUMATEGI boletina noizbehinka argitaratzen da eta Barrundiako 13 herrietako etxe guztietara heltzen da. GUREKIN HARREMANETAN JARTZEKO: aumategi@yahoo.es


Vanessa Pelaez eta Ekaitz Kortazar azkarrenak Malkar krosean - Andoain - Aiurri.eus\nGoiburuko jaiak 2019\nVanessa Pelaez eta Ekaitz Kortazar azkarrenak Malkar krosean\nXabier Lasa 2019-08-04 09:22\nMalkar krosa jokatu zen larunbatean Goiburu, auzoko jaietan. Goiburu eta Leitzarango bailaran zehar, 10 kilometroko ibilbide gora beheratsuari egin behar izan zioten aurre 65 korrikalarik. Vanessa Pelaez andoaindarra eta Ekaitz Kortazar durangarra izan ziren azkarrenak.\nVanessa Pelaez (Andoain) 48:50\nLeire Lopez (Donostia) 51:29\nLourdes Colomo (Zizurkil) 52:36\n1.- Ekaitz Kortazar (Durango) 43:26\n2.- Raul Gomez (Lasarte-Oria) 43:37\n3.- Unai Arroyo (Tolosa) 44:01\nAzpimarratzekoa da Vanessa Pelaez Andoaingo gazteak lortutako lehen postua. Errepidean emaitzak onak lortu izan dituen arren, mendia du gogoko Pelaezek, eta azken urteetan hainbat lasterketa irabazi ditu. Batik bat, Euskal Herrian zein Kantabrian.\nBerak helmugan aitortu duenez, "Mendira jotzen dut ahal dudan gehienetan. Hor gozatzen dut gehien, eta gainera, lasterketetan egundoko giroa topatzen dut lasterkarien artean. Egun, Kantabrian bizi naiz, baina Andoainera etortzen naizen aldiro, Buruntza aldera abiatzen naiz beti, entrenatzera. Akaso, jendeari, mendi inguru horrek ez dio gehiegi erakarriko, harrobi zakarra dela eta, baina ni hortik ibiltzen naiz beti; kapaz naiz bi alditan edo gehiegotan igo eta jeisteko egun berean. Aurten pena handia daukat, ezingo baitut parte hartu abuztuaren 11n bertan ospatuko den mendi krosean, San Roke jaien baitan. Nire etxean lehiatzen dudala sentitzen dut mendi kros horretan, baina tira...".\nMalkar krosaren ostean, Jai Batzordeak hamaiketako bikaina prestatu du korrikalari guztientzat, eta baita ere, mezan izan diren Alberto Agirre abesbatzako kide eta auzotarrentzat.


Gipuzkoako Diputazioaren obligazio jaulkipena\n24 miloi pesetako eskea. Eun pesetako emanarekin bosteko irabazia urtean (% 5), erredituz. Irabaziari ez dagokio Diputazio-zergarik, ez-eta saldu bidez izan oi dan ikur edo seilorik ez du izango. Emandako diruak 25 urte barru biurtuko zaizkie atzera emaileai\nUrola'ko burnibide egintza izan dala-ta, zor ura egokitzearren, Gipuzkoa'ko Diputazioa'k bear aña eman-agiri zabaltzea erabaki du.\nBai euneko irabaziak eta bai emaileak eman ainbestean biurtu bear diran diruen bearretan, batez ere, guztiz etorkizun oneko burnibide orrekin aterako diran diruak irauliko dira; onen erredituen jasotzearekin zer gerta ere Gobernua dago ordezko.\n24 miloi pesetako eske au, Gipuzkoa'k urtero erabiltzen duan dirutzarekin, alde-alde, beste hainbeste da. Ta burnibide orrek behar ainbateko etorria emango ez balu, Gipuzkoa'ko ogasuna, Diputazio'ko ogasun osoa dagokio bada-ezpada ere. Diputazioa'ren oraingo zorra zazpi miloi pesetaraño ez da iritxi.\nDirua irabazian jartzeko erredituan jartzeko, aukerarik onenetakoa da auxe: batetik, urtean euneko bost pesetako irabazi garbia dalako, ez Diputazio-zergarik, ez saldu-bidezko ixuririk ez duala; bestetik, ogeitabost urteko epe ori oso urria, laburra, dalako.\nEman-agiri oiek sal-erosleen arteko Etxean artu ditzaten, Diputazioa saiatuko da; ta baita ere «Banco de España»-k beren balioaren eunetatik 80 baitu edo prestatu dezan leiatuko da.\nEman-agiri bakoitza bosteun pesetakoa da. Danetara berrogeita-zortzi mila eman-agiri dira. 1930'garren urteko Apirila'ren aurrenean asita 25 urte barru biurtuko zaizkie diruak emaileai. Diruak euneko bost (% 5) emango du urtean irabaziz, erredituz. Erredituak seilabetero jaso al izango dira ta jasotzeko txartelen (kupoien) egunak Apirila-1 eta Urrila-1, urtero, len esan bezela ez zergarik ez aitatutako saldu-bidezko ixuririk ez dutela.\nEman-agiri oien artzea 1927'ko Abendua'ren 20'ean izango da. Erosleak agiri bakoitzarengatik berrogeita-amar peseta utzi bearko ditu, ta bere garaian beste bi emateak emango ez balitu, lenengoz utzitako berrogeita-amar pesetak galdu egingo ditu.\nOsteko bi emate oiek onela bearko dute:\n200 peseta 1928'ko Ilbeltza'ren 5'ean. Diru orren ordez ta aurreragoko berrogeitamar pesetako artu-agiriaren ordez, erosleari emango zaizkio bitartekozko beste agerkai batzuek (ekarleen aginduzkoak).\n250 peseta 1928'ko Garagarrila'ren 30'ean. Egun onetan diru onen truke ta bitartekozko agerkai oien truke eman-agiri jatorrak emango zaizkio.\n250 peseta abetatik 6,25 peseta kenduko dira, Ilbeltza-5'ean betetako zatia edo koskari dagozkion seilabeteko erredituz.\nEmate au bere garaian emango ez luken erosleak berrogeitamar pesetak berriro uzteaz gañera ordurarteko erredituak eman bearko ditu.\nOsatu gabeko eman-agirietzaz (ekarleen aginduzkoak) Salerosketa-Legedia'ren 164'garren arauak diona beteeraztea Diputazioa'k naiezkoa du.\nBein ogeita-lau miloi pesetaraño iritxita erosle berririk ez da aintzakotzat artuko.\nDonostian, 1927'g. urteko Abendua'ren 1'ean.\nNon: GIPUZKOAKO DIPUTAZIOA: 24 miloi pesetako eskea = Empréstito de 24.000.000 de pesetas..., argitalpen daturik gabe (Donostia, Diputazioa, 1927?).


Azelerazio nulua, abiadura maximoa\nBiela-gurpila sistema oso erabilia da hainbat makina biratzailetan, besteak beste, lurrin makinetan edo trenetako gurpiletan. AB bielaren A muturra (bielaren oina) norabide zuzenean atzera eta aurrera desplazatzen da pistoi batean artikulatuta, eta B muturra, berriz, (bielaren burua) gurpilaren ertzean artikulatuta dago eta zirkunferentzia bat deskribatzen du OB erradioaz (ikusi irudia). Bielaren A oinak higidura oszilakorra du, pentsa genezake harmoniko sinplea dela baina, ikusiko denez, nahikoa ezberdina da.\nDemagun gurpilak r erradioa duela, eta bielaren luzera l dela (l>2r). Gurpilak ω abiadura angeluar konstanteaz biratzen du eta pistoiak oszilatu egiten du. hona hemen, pistoiaren posizioa gurpilaren zentroarekiko:\nKoka dezagun posizioen jatorria (xe=0) pistoiaren posizioan justu θ=90º denean.\nGurpilak ω abiadura angeluar konstantea badu, pistoiaren x posizioa denboraren menpe adieraz daiteke:\nBalio maximoa lortzen da ωt=0 denean, honatx:\nEta balio minimoa, berriz, ωt=π denean:\nOndorengo irudiak erakusten du pistoiaren x posizioa denboraren menpe (urdina) eta ondoan HHS (gorria).\nBalio maximoa lortzen da ωt=0 denean eta balio du: x=+r\nBalio minimoa lortzen da ωt=π denean eta balio du: x= -r\nPistoiaren x posizioa denborarekiko deribatuz, bere abiadura lortzen da:\nOndorengo irudiak pistoiaren v abiadura adierazten du denboraren menpe (urdina) eta ondoan HHS (gorria):\nPistoiaren v abiadura denborarekiko deribatuz azelerazioa lortzen da:\nSinplifikatuz, honako emaitza lortzen da:\nOndorengo irudiak pistoiaren a azelerazioa adierazten du denboraren menpe (urdina) eta ondoan HHS (gorria):\nAbiadura maximoa da azelerazioa nulua denean. Azelerazioa nulua deneko ω·t posizio angeluarrak kalkulatzeko, honako ekuazioa ebatzi behar da:\nHonako buruketak egin behar dira:\nOrdezkatu sin2(ωt)=1-cos2(ωt) eta cos(2ωt)= cos2(ωt) - sin2(ωt) =2 cos2(ωt)-1\nAtal biak berretu ber bi:\nEta zenbait elkarketa eta sinplifikazio egin ondoren, honako adierazpena lortzen da:\nAldagaia aldatuz: z=cos2(ωt), honako ekuazio kubikoa lortzen da:\nEkuazio kubiko baten erroak lortzeko:\nKalkula ditzagun lehenik Q eta R balioak:\nBaldin R2>Q3 erro erreal bat izango dugu eta irudikari bi, bestela hiru erro erreal. Demagun baldintza hori betetzen dela, R2>Q3 horrek esan nahi du:\nBaina r>l bada, baldintza hori ez da sekula betetzen:\nOrduan, nahitaez, beste baldintza bete behar da: R2<Q3 eta ekuazio kubikoak hiru erro erreal ditu:\nEkuazio kubikoaren hiru erroak ezagututa, ωt posizio angeluarrak ere kalkula daitezke:\nHiru z erroetatik bata negatiboa da beti (eta ezin da bere erro karratua kalkulatu), bestea unitatea baino handiagoa da (eta hortaz, bere erro karratua ere unitatea baino handiagoa da, eta ezin da bere arku-kosinua kalkulatu). Beraz, hirugarrena, 0 eta 1 bitartekoa, zentzu fisikoa daukan soluzio bakarra da.\nAzelerazioa nulua da bi aldiunetan:\nDemagun, r=1.0 eta l=2.0\nR=5.037 eta Q=7.11\nEgiaztatzen da, R2<Q3 , ekuazio kubikoak hiru erro erreal dituela.\nAbiadura maximoa da (moduluan), edo azelerazioa nulua da, honako posizio angeluarretan:\nBielaren luzera, l , desplazamendu-barrari saguaz eragiten.\nGurpilaren erradioa finkotzat hartu da: r=1 m\nGurpilaren errotazio abiadura angeluarra ere finkotzat hartu da: ω= 1rad/s\nGurpila eta pistoia mugitzen ikusten dira eta eta, goitik behera, pistoiaren posizioa grafikoki denboraren menpe.\nGrafikoa laukia aktibatuz gero, beste botoi bat ere aukera daiteke grafikoki adierazteko w·t-ren menpe:\nx, pistoiaren posizioa eta H.H.S-rena: x=r ·cos(ωt)\nv, pistoiaren abiadura eta H.H.S-rena: v=-ωr·sin(ωt)\na, pistoiaren azelerazioa eta H.H.S-rena: a=-ω2r·cos (ωt)\nHasi botoia berriro sakatu.\nAzken bi grafikoetan, ardatz horizontalean markatuta erakusten dira abiadura maximoko edo azelerazio nuluko posizio angeluarrak, puntutxo gorri batez.\nIkusten da, bielak luzera handia duenean, pistoiaren posizioa, abiadura eta azelerazioa, H.H.S-ren antzekoak izan daitezkeela, baina bielak luzera txikia duenean, ordea, posizioa, abiadura eta azelerazioa, oso ezberdinak direla H.H.S.-rekin konparatuz.